TIDAK MENOLAK BAJET BUKAN BERERTI MENYOKONG PN YANG TIADA KEABSAHAN

1. Tak ada sesiapa yang terima bajet 2021 dari blok PH ++ bulat-bulat. Penerimaan awal Bajet peringkat dasar bukan bermakna noktah berakhir. Peringkat jawatankuasa adalah tindakan susulan untuk meneliti setiap perincian kerana asal bajet telah dibuat berbagai perubahan dalam penggulungan Menteri Kewangan.
2. Adapun keputusan untuk ‘stand down’ undi (tak jadi mengundi tolak bajet) dari Ketua Pembangkang, ianya dibuat pada saat akhir semasa penggulungan sedang berlangsung.
3. Perubahan keputusan pada saat akhir menimbulkan berbagai kekeliruan di kalangan MP blok PH ++ sehingga membuatkan MP Pokok Sena mencadangkan usul belah bagi. Sebagai rekod, kelayakan mengundi disyaratkan 15 MP bangun menyokong usul.
4. Oleh kerana ketua-ketua parti menerima arahan ‘stand down’, bilangan 15 MP tidak mencukupi untuk undian, bagi AMANAH tidak semua MP nya berdiri tanda sokongan, dari PKR hanya seorang, DAP seorang manakala yang lain ialah dari Pejuang menjadikan bilangan mereka 13 MP sahaja.
5. Dari sudut etika, MP dari blok PH tertakluk kepada arahan Ketua Pembangkang untuk menyelaraskan tindakan mereka di dewan. Ketua Whip parti masing-masing akan menerima arahan untuk tindakan. Samada arahan saat akhir tidak diterima, atau arahan samar-samar ataupun sengaja dibuat, itu adalah sesuatu yang belum dapat dipastikan.
6. Dalam keadaan demikian, pada pendapat saya, kita tidak boleh menyalahkan sesiapa tetapi pada waktu yang sama, kita tidak boleh menyalahkan penyokong2 PH dari berasa marah terhadap insiden yang berlaku. Untuk itu, saya secara peribadi memohon maaf jika tindakan kami menimbulkan keresahan, keliru dan marah atas arahan ‘tarik handbrake’ dari menolak bajet 2021 pada saat-saat akhir.
7. Atas garis yang sama, saya perlu bersikap adil untuk memahami mengapakah arahan saat akhir ini bertukar arah. Alasan Ketua Pembangkang secara asasnya bersandarkan kepada keperluan rakyat adalah lebih utama dari keperluan politik di dalam dewan.
8. Hakikatnya inilah yang berlaku…Semasa penggulungan 26hb Nov, Menteri Kewangan ternyata mengalah kepada tuntutan blok PH ++ dan BN backbencher berbanding dari janji-janji dalam pembentangan awal. Antara lain ialah morotorium pinjaman bank hingga Mac 2021, keluaran otomatik KWSP 10ks secara meluas dan pemotongan peruntukan untuk JASA.
9. Penyokong PH perlu memahami, ini adalah antara tuntutan PH dan BN backbencher yang disuarakan dalam perbahasan mereka. Adalah sesuatu yang merugikan jika kita menolak bajet yang tunduk kepada sebahagian kehendak kita. Bayangkan jika PH ++ menolak bajet ini, kita akan dilihat memperbodohkan diri sendiri dan mengundang kemarahan rakyat.
10. Ketua Pembangkang menegaskan bahawa semua pindaan yang disebut oleh Menteri Kewangan perlu diteliti di peringkat jawatankuasa bajet dan tidak menolak kemungkinan membawa usul belah bagi jika perincian tidak mencerminkan pindaan-pindaan yang dijanjikan. Perjuangan Bajet yang benar-benar menfaatkan rakyat belum berakhir. Saya merayu kepada penyokong PH janganlah cepat membuat rumusan dan andaian yang tidak membantu memperkukuhkan kesatuan dalam PH.
Apa sahaja yang berlaku pada 26hb Nov lalu tidak sama sekali menyokong keabsahan (legitimasi) kerajaan PN yang hingga kini tanpa majoriti yang terbukti. Perjuangan lebih besar ialah membawa usul tidak percaya kepada TSMY dan sekaligus mempertahankan demokrasi berperlembagaan yang diamalkan di Malaysia.
DS Dr Mujahid Yusof Rawa/Ahli Parlimen Parit Buntar/Naib Presiden AMANAH/28hb Nov 2020.

0

0

votes
Article Rating
Kongsikan artikel ini


TOK MAT CABAR ZAHID HAMIDI PEMILIHAN UMNO TAHUN DEPAN?

Entah kenapa, Presiden UMNO, Zahid Hamidi tiba-tiba saja mengungkit peristiwa lama ketika beliau mengambil cuti daripada tugas mengetuai parti pada 2019 dahulu.
Ketika beliau bercuti itu, Timbalan Presiden UMNO, Mohamad Hasan memangku tugas sebagai Presiden UMNO.
Zahid Hamidi berkata, beliau pernah cuba memberikan tanggungjawab sebagai Presiden UMNO kepada orang lain tetapi parti itu tidak menjadi ‘lebih baik’ ketika itu.
Katanya, suatu ketika beliau pernah mengambil ‘cuti’ selama enam bulan dan 12 hari dari jawatan berkenaan.
Akhirnya, menurut Zahid Hamidi, setelah melakukan solat Istikharah dan berbincang dengan rakan-rakan dalam parti, beliau mengambil keputusan untuk kembali menerajui UMNO walaupun dalam keadaan serba kepayahan.
“Ketika itu saya merasakan seolah-olah bernafas dalam lumpur,” katanya dalam temubual dengan sebuah portal berita.
Zahid Hamidi seterusnya berkata, beliau bukanlah seorang pemimpin yang suka ‘mencantas’ biarpun jika ada mereka di dalam parti yang mahu ‘mencabar’ kerusi Presiden yang disandangnya.
“Tidak semua yang tidak bersetuju (dengan saya) boleh dianggap sebagai liabiliti, apapun jangan sampai parti kita diharamkan, jangan sampai kita ‘menendang’ semua orang yang tak bersetuju dengan kita sehingga nak tubuhkan parti baru.
“Dalam menghadapi cabaran dan tekanan, saya percaya pada qada dan qadar, kita mesti reda dengan apa yang datang kepada kita.
“Allah tidak akan datangkan ujian kepada seseorang jika orang berkenaan tidak mampu dengan ujian yang didatangkan itu,” tambahnya lagi.
Untuk tujuan apa sebenarnya Zahid Hamidi perlu mengungkit peristiwa lama itu?
Benarkan UMNO tidak menjadi lebih baik ketika Mohamad Hasan atau Tok Mat memangku jawatan Presiden UMNO?
Adakah dengan ini Zahid Hamidi ingin memberitahu hanya beliau yang berjaya menjadikan UMNO lebih baik?
Apakah kenyataan terbaru Zahid Hamidi ini menunjukkan beliau sedang bermasalah dengan Tok Mat?
Adakah ini juga bermakna Zahid Hamidi sudah mencium tanda-tanda Tok Mat mahu melawannya bagi jawatan Presiden UMNO pada pemilihan UMNO tahun depan?
(Shahbudindotcom 28/11/2020)

0

0

votes
Article Rating
Kongsikan artikel ini


ANWAR MASIH DIPERLUKAN, BELUM MASANYA UNTUK LETAK JAWATAN

Hanya kerana Belanjawan 2021 gagal ditolak di peringkat dasar di Parlimen Khamis lalu, gelombang kini seolah-olah sengaja diwujudkan agar Anwar Ibrahim meletak jawatan sebagai Ketua Pembangkang.
Beberapa pihak, termasuk dalam PH sendiri, terlihat turut sama ghairah mengecam dan mahu Anwar berhenti daripada jawatannya itu atas kegagalan tersebut.
Namun, yang terlebih ghairah berbuat demikian tentunya penyokong Tun Mahathir Mohamad berikutan mereka terasa bekas Perdana Menteri itu telah diaibkan kerana terbukti cuma ada 12 Ahli Parlimen yang sedia berdiri bersamanya meminta undi belah bahagi.
Tidak cukup dengan itu, ada juga yang terlajak ghairah sehingga mahu Anwar melepaskan jawatan sebagai Presiden PKR dan berhenti daripada terus memburu jawatan Perdana Menteri.
Penyebaran berita-berita palsu bagi tujuan menambah perisa agar rakyat turut sama setuju, khususnya di media sosial, malah nampak masih rancak sehingga sekarang.
Soalnya, perlukah Anwar berundur dan meletak jawatan?
Secara sedar atau tidak, atau barangkali kerana ada yang enggan menerima realiti, harus diakui Anwar adalah sosok yang masih penting, bukan saja untuk mengetuai pembangkang di negara ini, malah menjadi harapan untuk menduduki kerusi Perdana Menteri.
Meski banyak cabaran di hadapannya, termasuk ramai yang dengki, iri hati dan seolah-olah mahu membawa dendam hingga ke mati, Anwar adalah paling berwibawa dari segi ketokohan, kemampuan dan hubungan di peringkat antarabangsa dan keupayaan menarik sokongan rakyat tempatan pelbagai kaum untuk mengambil alih tampuk kerajaan daripada Muhyiddin Yassin.
Lain-lain pemimpin, baik dalam kerajaan atau pembangkang sekarang, belum ada yang mampu menandingi atau menyamainya.
Lantaran itu, dalam usaha menjatuhkan Muhyiddin, baik melalui sokongan Ahli-Ahli Parlimen atau berdepan PRU15 yang tarikhnya mungkin tidak berapa lama lagi, keberadaan Anwar masih lagi diperlukan.
Saranan mahu Anwar berundur barangkali terselindung niat halus agar Muhyiddin terus kekal di puncak kuasa dengan lebih selesa.
Lebih daripada itu, jasa dan sumbangan terbesar Anwar dalam politik negara cukup besar iaitu kemampuannya mewujudkan kesatuan di kalangan parti-parti pembangkang sehingga berjaya menang di beberapa negeri pada PRU 2008, seterusnya menumbangkan BN ada PRU14 lalu.
Tanpa kewujudan pembangkang yang kuat dan bersatu yang telah diasas dan digerakkan oleh Anwar sejak 1998, tentu saja Tun Mahathir pun tidak mungkin berpeluang menjadi Perdana Menteri buat kali kedua.
Sebab itu, jika kita masih ingat, sebaik saja diterima mengetuai PH menjelang PRU14 lalu, Tun Mahathir sendiri pernah menitipkan kata-kata terhutang budi terhadap Anwar dan keluarganya atas kesudian menerima kedatangan beliau ke dalam gabungan tersebut.
Sekarang ini, walaupun diakui laluan Anwar sering saja terhalang, termasuk sengaja dilakukan oleh Tun Mahathir yang lupa kepada janji dan lupa jasa Anwar terhadapnya, ia tidak bermakna Presiden PKR itu harus berhenti berusaha dan melupakan segala-galanya.
Halangan tidak henti-henti yang dilalui Anwar mungkin terselindung rahmat Tuhan yang tinggi nilainya yang kita tidak atau belum lagi ditunjukkan untuk memahaminya.
Tetapi, Anwar terbukti seorang yang gigih dan ingin terus berusaha, di samping meniti usia, beliau juga bertambah pemaaf dan ingin menjalani kehidupan dengan lebih ceria bersama keluarganya.
Usaha beliau mengadap Agong bagi mempersembahkan sokongan yang dimilikinya bukanlah perkara main-main kerana orang lain yang tiada sokongan, jangankan mahu mengadap Agong, berdepan undi di Parlimen pun terketar-ketar lutut dibuatnya.
Jika dijadual Anwar mengadap Agong pada 22 September lalu tidak dibatalkan berikutan kegeringan baginda dan kemudian ia ditangguhkan pada 13 Oktober serta tiada Covid19 melanda semula sehingga majlis mengadap ketua-ketua parti yang telah ditetapkan Istana Negara terpaksa dibatalkan, kita mungkin akan mengetahui sama ada beliau benar-benar mempunyai sokongan atau sebaliknya.
Realiti yang nyata juga, sementara terdedah surat sokongan daripada Zahid Hamidi dan Najib Razak untuk Anwar menjadi Perdana Menteri, sehingga ini kedua-dua pemimpin tersebut tidak pernah menafikannya.
Dalam hal ini, sama ada Anwar akhirnya berjaya menjadi Perdana Menteri atau tidak, biarlah semuanya dalam rahsia Tuhan menentukannya.
Yang penting, Anwar telah berusaha atas tanggungjawab yang diberikan kepadanya untuk mengembalikan semula mandat rakyat yang telah dikhianati itu.
Mungkin masanya belum tiba lagi dalam waktu terdekat ini, tetapi ia bukan bermakna Anwar perlu segera berundur, apalagi disuruh berhenti berfungsi hanya disebabkan Belanjawan 2021 gagal ditolak.
Gagal menolak belanjawan tidak bererti Muhyiddin tidak boleh dijatuhkan dengan cara yang lain, bahkan tidak mustahil “serangan waktu subuh” boleh dilakukan semula bila-bila masa selepas ini.
Yang penting, selagi keabsahan Muhyiddin kekal meragukan dan penolakan UMNO untuk bekerjasama dengan Bersatu tetap seperti keadaan semasa, kedudukan Perdana Menteri sentiasa umpama berada di atas bara.
Maka, Anwar bukan saja satu-satunya sosok paling sesuai untuk menggantikan Muhyiddin jika ada serangan mengejut dilakukan, malah dalam PRU akan datang pun, hanya beliau paling sesuai mengetuai PH untuk mencari kemenangan yang sebenarnya.
Lantaran itu, bukan saja belum masanya untuk beliau bersara, sebaliknya yang lebih wajar ditunjukkan “kerusi rehat” untuk diduduki ialah Tun Mahathir yang tidak saja lebih berusia, malah kecelaruan politik dalam negara sehingga ke hari pun adalah melalui sumbangan dan dendam tak sudahnya.
(Shahbudindotcom 29/11/2020)

0

0

votes
Article Rating
Kongsikan artikel ini


WALAUPUN AZMIN PENGKHIANAT, TAPI KATA2NYA MENGENAI ASAL-USUL PN 100% BOLEH DIPERCAYAI

Semua kita mengakui Azmin Ali adalah pengkhianat sebenar yang bukan saja berperanan menjatuhkan kerajaan PH, malah paling ke depan menghalang Tun Mahathir Mohamad menunaikan janji peralihan kuasa kepada Anwar Ibrahim.
Lantaran itu, hakikat bahawa beliau semakin dijauhi dan dibenci rakyat Malaysia tentu saja sesuatu yang wajar lagi munasabah.
Dalam sebuah kajian tidak lama sebelum ini yang mendapati Azmin merupakan pemimpin politik paling dibenci sebenarnya adalah suatu hukuman terhadap pengkhiatannya itu.
Bagi kebanyakan orang, sesuai dengan sifatnya sebagai pengkhianat itu, bukan saja beliau tidak harus lagi dipedulikan, bahkan kata-katanya juga tidak wajar lagi diberi apa-apa reaksi.
Kata yang lebih sadis, pengkhianat tetap pengkhianat dan kata-katanya tidak lebih seumpama sampah yang memualkan.
Tetapi, apabila Azmin mendedahkan tentang asal-usul penubuhan Perikatan Nasional (PN) serta tujuan ia ditubuhkan, mahu tidak mahu, ia adalah fakta kebenaran yang harus diakui.
Menurut Azmin, idea penubuhan PN adalah datang daripada Tun Mahathir dengan tujuan untuk menjadikan beliau seorang Perdana Menteri yang disokong oleh semua Ahli Parlimen daripada kedua-dua belah pihak iaitu pembangkang dan kerajaan pada ketika itu.
Azmin mendedahkan, sebelum Tun Mahathir meletakkan jawatan secara mengejut pada 24 Feb, satu akuan bersumpah atau SD merangkumi 131 sokongan Ahli Parlimen daripada pelbagai parti telah berjaya dikumpulkan dan seterusnya disampaikan ke Istana Negara.
“Itu adalah hasil mesyuarat yang kita buat di rumah Tun Mahathir pada 23 Feb jam 4 petang di mana beliau berjumpa dengan enam ketua parti politik iaitu Presiden Bersatu, Muhyiddin Yassin; Presiden UMNO, Ahmad Zahid Hamidi; Presiden Parti Warisan Sabah, Mohd Shafie Apdal; Presiden PAS, Hadi Awang, Ketua Gabungan Parti Sarawak (GPS) Abang Johari Openg dan saya sendiri.
“Kami berusaha sehabis mungkin untuk memastikan Tun Mahathir terus kekal sebagai Perdana Menteri,” jelas Azmin lagi.
Walaupun Azmin bukan ketua parti, tetapi kehadirannya ketika itu adalah mewakili 10 Ahli Parlimen yang meninggalkan PKR kerana iktikad perjuangan mereka menentang peralihan kuasa kepada Anwar.
Apabila Azmin mendedahkan cerita ini, ia segera mengingatkan saya kepada pertemuan saya dengan bekas orang kanan Tun Mahathir kira-kira seminggu selepas Muhyiddin mengangkat sumpah sebagai Perdana Menteri pada Mac lalu.
Dalam pertemuan itu, saya bertanyakan kepada beliau tentang pelbagai perkara mengenai Tun Mahathir, antaranya perletakan jawatannya sebagai Perdana Menteri, janji peralihan kuasa kepada Anwar, penubuhan kerajaan PN, Langkah Sheraton, jatuhnya PH, mesyuarat Bersatu, mesyuarat terakhir Majlis Presiden PH, gerakan menentang Anwar dan banyak perkara lainnya.
Pendek kata, pertemuan yang bermula pada jam 3.00 petang hingga 11 malam dan daripada sebuah hotel di Jalan Sultan Ismail, kemudian berpindah ke hotel lain di Jalan Bukit Bintang itu boleh dibuat sebuah buku jika dipindahkan kepada bentuk tulisan.
Begitu pun, segala maklumat yang disampaikan adalah untuk makluman peribadi dan saya tetap menyimpannya dalam ingatan sehingga sekarang.
Tetapi, hari ini saya mendapati, cerita yang disampaikan kepada saya pada Mac lalu saling tak tumpah dan tak banyak berbeza dengan apa yang didedahkan oleh Azmin.
Tambahan lagi, oleh kerana Azmin yang sudah mengangkat sumpah sebagai Menteri Besar Selangor selepas PRU14 lalu tapi dibawa ke pusat untuk dijadikan Menteri Hal Ehwal Ekonomi oleh Tun Mahathir sendiri, bermakna juga bekas Timbalan Presiden PKR itu adalah sebahagian daripada perancangan yang memang dipersiapkan, bukan saja untuk memungkiri janji kepada Anwar, tetapi juga bagi memusnahkan PH.
Bersama perancangan itu jugalah ditarik masuk Geng Hamzah Zainuddin daripada UMNO ke dalam Bersatu.
Keputusan Tun Mahathir meletak jawatan tanpa merundingkannya terlebih dahulu dengan PH, bahkan beliau turut menolak permintaan Agong agar membatalkan perletakan jawatannya adalah kerana Tun Mahathir sangat yakin, melalui sokongan SD yang telah diterimanya, kerajaan perpaduan yang diidam-idamkannya akan tetap menjadi kenyataan.
Melalui kerajaan perpaduan dan beliau disokong oleh semua parti itu, hasrat Tun Mahathir cuma satu – menjadi Perdana Menteri sampai mati tanpa PKR dan tanpa terikat lagi dengan janji peralihan kuasa kepada Anwar.
Cuma, di luar dugaan Tun Mahathir, oleh kerana idea kerajaan perpaduan itu turut melibatkan DAP, ia akhirnya membuatkan UMNO dan Pas menarik balik sokongan mereka.
Daripada situlah Muhyiddin mengambil kesempatan dan berjaya menjadi Perdana Menteri.
Melalui apa yang didedahkan Azmin ini, sesuatu yang tidak sukar dinafikan ialah sementara Azmin kekal merupakan salah seorang pengkhianat, namun tok dalang sebenar yang membawa huru-hara sejak hari pertama PH menjadi kerajaan adalah Tun Mahathir sendiri.
Perkara ini juga mengingatkan kepada kata-kata seorang lagi bekas penyokong Tun Mahathir yang kini bersama Muhyiddin – tidak mungkin kami ketika itu mampu melakukan banyak perkara, bergerak ke sana sini, berjumpa orang itu ini, jika tanpa restu daripada Perdana Menteri sendiri.
(Shahbudindotcom 29/11/2020)

0

0

votes
Article Rating
Kongsikan artikel ini


BANGGA MENANG 105, 107 UNDI, TAPI JANGAN LUPA MAJORITI MUDAH 112

1. Hari ini telah dibuat undi belah bahagian ( block voting) di Dewan Rakyat semasa pembentangan bajet JPM dan Kementerian Kewangan di peringkat Jawatankuasa.
2. Tahniah kepada Gomen Tebuk Atap yang KHIANAT kerana masih boleh “survived the ordeal”.
3. Masa undi bagi JPM, Gomen Tebuk Atap yang KHIANAT hanya dapat 105 undi. Itu pun selepas ada bantahan keras tentang masih ada YB di sebelah pihak depa yang masih boleh masuk Dewan selepas tempoh waktu untuk depa boleh masuk ke Dewan dah tamat. By right , selepas itu jika ada YB yg undi, undi dikira tak sah dan tidak boleh dikira.
Dan ada bantahan juga kepada Speaker kenapa pintu dewan tak ditutup selepas loceng berhenti minta para MP masuk dewan untuk mengundi telah dihentikan.
Ada YB PH bangkitkan isu ini ” masa bahas bajet ada had masa, tapi bila tiba mengundi, tak mahu pula ikut masa !” ..WIN!
4. Ya, dalam kedua-dua bajet tadi, depa menang lah.
Masa JPM depa dapat 105 undi dan masa MOF , depa dapat tambahan 2 undi setelah masa dilanjutkan dua kali- mula-mula dari pukul 3pm hingga pukul 4pm. Lepas tu dari
pukul 4pm hingga selesai. Itu pun hanya mampu tambah 2 undi dari 105 kepada 107.
5. Ya, depa bangga kata depa memang 2-0 hari ini. Tapi depa lupa simple majoriti untuk Dewan Rakyat adalah 112 undi!
Anyway, jangan risau mungkin ada 25 kali lagi proses mengundi boleh berlaku.
Relax and enjoy. Jangan gundah gulana!
MOHAMAD HANIPA MAIDIN, AHLI PARLIMEN SEPANG, SELANGOR.

0

0

votes
Article Rating
Kongsikan artikel ini


“BERSATU MEMANG PARTI YANG BANGGA CIPTA SEJARAH”

Muhyiddin bangga, dia mencipta sejarah kerana berjaya menumbangkan parti UMNO sebagai parti besar dan lama.
Ketua Armada Wan Ahmad Fayhsal pula bangga PPBM mencipta sejarah kerana memiliki dua PM walau pun umur baru setahun jagung.
Sebenarnya banyak lagi sejarah ciptaan PPBM. Antaranya, menang satu kerusi di Perak tetapi MB dilantik dari PPBM. Menang 13 kerusi tetapi jawatan PM mereka punya.
Justeru PPBM parti yang bangga mencipta sejarah
Tetapi banyak lagi sejarah lain yang PPBM cipta. Cuma mereka malu untuk berbangga. Antaranya PPBM satu satunya parti penguasa yang didokong oleh majoriti MP katak.
Perdana Menteri PPBM juga mencipta sejarah kerana kali pertama nasihat Perdana Menteri (kes darurat) di bawah Perkara 40 kepada YDP Agung tidak laku dan tidak diguna pakai.
Di Johor, dua Menteri Besar dari PPBM paling singkat pegang jawatan dalam tempoh tidak sampai tiga tahun.
Apakah kerajaan dokongan PPBM akan tumbang kali ke 2 sebelum tamat tempoh sepenggal memerintah?
Selamat memecah banyak rekod.
DR. PUAD ZARKASHI, AHLI MT UMNO. 30 NOV 2020

0

0

votes
Article Rating
Kongsikan artikel ini


UMNO BERKERAS MAHU DOMINAN, MASIHKAH ADA MASA DEPAN BUAT BERSATU?

Sebagaimana yang dijangka, sokongan UMNO ternadap Belanjawan 2021 tidak sama sekali bermakna parti itu mahu Perdana Menteri, Muhyiddin Yassin lebih lama duduk di kerusinya.
UMNO kini kembali kepada keinginan untuk menjadi parti Melayu paling dominan yang menguasai kerajaan seperti sebelum ini.
Yang menariknya juga, keinginan untuk menjadi dominan itu hanya beberapa hari selepas Muhyiddin sendiri mengajak UMNO dan Bersatu agar saling bekerjasama untuk menghadapi PRU15 akan datang.
Kata Muhyiddin, alangkah baiknya jika UMNO dan Bersatu dapat saling bersatu hati demi perjuangan Melayu Islam di negara ini.
Seruan Muhyiddin itu bagaimanapun ternampak hanya dipandang sepi oleh UMNO dengan tiada seorang pun pemimpinnya memberi reaksi positif terhadap seruan tersebut.
Hakikatnya tidak lain ialah UMNO sedar, jika mereka terus bekerjasama dengan Bersatu, bukan saja UMNO terpaksa terus memberi laluan kepada Muhyiddin untuk kekal lagi sebagai Perdana Menteri, bahkan dominannya dalam kerajaan juga akan berkubur sama.
Lebih menakutkan lagi, UMNO juga bimbang kalau-kalau selepas Bersatu terus diberi kuasa sepenggal lagi, UMNO pun mungkin hanya tinggal nama saja lagi selepas itu.
Sebelum ini, ketika era PH berkuasa, Anwar Ibrahim pernah mendedahkan bahawa fail untuk mengharamkan UMNO sudah ada di Kementerian Dalam Negeri, antaranya kerana terkait isu menerima dana daripada 1MDB.
Begitu pun, Anwar telah memberi pandangan kepada Muhyiddin, Menteri Dalam Negeri ketika itu agar jangan sesekali sampai bertindak mengharamkan UMNO kerana jasa dan sumbangan parti itu kepada negara tidak harus dipadamkan dengan cara begitu.
Cuma sekarang Muhyiddin sudah menjadi Perdana Menteri dan beliau sendiri sedang bergelut untuk survivalnya politiknya sendiri dengan UMNO.
Mungkinkah pertimbangannya akan berubah?
Di waktu yang sama, Menteri Dalam Negeri sekarang adalah Hamzah Zainuddin, Setiausaha Agung Bersatu yang juga bergelut dengan survivalnya masa depannya dengan UMNO yang mahu merampas balik kerusi Parlimen Larut yang diwakilinya kini.
Sebagai Menteri Dalam Menteri, sudah pasti fail UMNO yang dulu ada di atas meja Muhyiddin, kini sudah berpindah ke meja Hamzah.
Atas kepentingan bersama antara Muhyiddin dan Hamzah, apakah tidak mungkin nasib buruk menimpa UMNO?
Bagi Khaled Nordin, Naib Presiden UMNO, beliau tidak berselindung lagi tentang hasrat UMNO untuk kembali mengusai kerajaan selepas ini.
Beliau berkata, sebagai parti politik Melayu tertua dan terbesar, UMNO tidak akan memadamkan “mandat dan tugasnya” sebagai parti nasionalis dan teras kepada politik Melayu Islam.
“Misi UMNO adalah untuk menguasai semula kerajaan melalui BN dengan kerjasama PAS dan tiada siapa dapat dan patut menghalangnya,” ujar beliau lagi.
Tanpa menjelaskan kelebihan tersendiri PAS yang dimaksudkan, Khaled juga membayangkan kedua-dua parti tidak memerlukan Bersatu untuk membentuk kerajaan yang kuat.
“Sebenarnya, UMNO dan PAS adalah kekuatan yang mencukupi. Yang selebihnya, akan menyebabkan the space is a little bit too crowded (ruang menjadi terlalu sesak),” tambahnya.
Ketua Penerangan UMNO, Shahril Sufian Hamdan pula berkata, dalam PRU akan datang, parti itu mesti menjadi entiti yang dominan dan isu berkenaan tidak sepatutnya dipertikaikan oleh sesiapa.
Kata beliau, ia adalah hakikat yang perlu diterima oleh semua pihak, meskipun Bersatu boleh berbangga melahirkan dua Perdana Menteri dalam tempoh yang singkat.
“Bagi UMNO jelas, apa pun formula akhir menjelang PRU ke-15, UMNO mesti dominan.
“Jika tidak terima hakikat itu, game over (tamat) dan no deal (tiada persefahaman),” tegasnya.
Dengan ketegasan ini, masihkah ada masa depan bagi Bersatu?
(Shahbudindotcom 01/12/2020)

0

0

votes
Article Rating
Kongsikan artikel ini


UNDI BELANJAWAN TAK SAMA DENGAN TUKAR KERAJAAN, BAGAIMANA JIKA UNDI MUHYIDDIN SENTIASA KURANG 111?

Semalam, Parlimen meluluskan Rang Undang-Undang Perbekalan atau Belanjawan 2021 peringkat jawatankuasa bagi dua kementerian melalui undi belah bahagi.
Dua kementerian terbabit ialah Jabatan Perdana Menteri dan Kementerian Kewangan.
Bagi undian peringkat Jabatan Perdana Menteri, pihak kerajaan atau PN memperolehi 105 undi berbanding blok pembangkang 95 undi.
Untuk peringkat Kementerian Kewangan pula, pihak kerajaan memperolehi 107 undi, manakala blok pembangkang masih kekal dengan 95 undi.
Bermakna, sementara banyak lagi pengundian peringkat jawtankuasa akan berlangsung selepas ini, realiti yang harus diterima kalah PN telah menang 2-0 setakat ini.
Kelulusan di peringkat dua jawatankuasa tersebut tidak mustahil membuatkan PN akan memenangi kesemua pengundian belah bahagi selepas ini sebelum bacaan kali ketiga Belanjawan 2021 dilakukan dan pengundian sekali lagi akan diadakan.
Kekurangan undi blok pembangkang adalah disebabkan ada beberapa Ahli Parlimen tidak hadir, selain lapan Ahli Parlimen Warisan memutuskan memulau pengundian kerana tidak setuju dengan Anwar Ibrahim berhubung perubahan pendirian di saat-saat akhir yang diputuskan beliau selaku Ketua Pembangkang sebelum pengundian peringkat dasar sebelum ini.
Tetapi, kekurangan undi pembangkang itu tidaklah penting berbanding undi yang diperolehi oleh kerajaan atau Muhyiddin.
Dalam pembangkang, khususnya berkaitan Anwar yang sebelum mempersembahkan kepada Yang Dipertuan Agong bahawa beliau memiliki sokongan yang kukuh dan meyakinkan, kekurangan undi itu harus difahami bahawa undi belanjawan tidak sama dengan sokongan kepada beliau untuk menjadi Perdana Menteri.
Berkaitan undi belanjawan, UMNO dan BN telah memutuskan untuk menyokongnya kerana dua tuntutan yang mereka minta iaitu berkaitan KWSP dan moratorium telah pun dipenuhi kerajaan.
Ia berbeza dengan sokongan yang telah dinyatakan oleh Zahid Hamidi dan Najib Razak kepada Anwar untuk mengambil alih kerajaan yang mana sehingga ini surat yang ditandatangani kedua-dua mereka yang telah dibawa ke Istana Negara tidak pernah dinafikan sampai hari ini.
Bermakna, jika ada usaha lagi selepas ini untuk menjatuhkan Muhyiddin oleh Anwar atau tiba-tiba Agong memanggil semula ketua-ketua parti mengadap baginda kerana ia tertangguh berikutan Covid19 sebelum ini, kedudukan Perdana Menteri masih lagi tidak selamat.
Selagi surat itu tidak dinafikan, usaha menukar kerajaan melalui sokongan Ahli-Ahli Parlimen UMNO masih lagi terbuka, walaupun mereka menyokong belanjawan diluluskan.
Menyokong belanjawan adalah berkaitan peruntukan pembangunan dan kebajikan untuk rakyat, manakala menjatuhkan Muhyiddin adalah demi masa depan sebelum terus dibuli dan ditelan oleh Bersatu.
Pengundian di peringkat dua jawatankuasa semalam dengan jelas memperlihatkan Muhyiddin hanya memperolehi paling tinggi sebanyak 107 undi saja.
Jumlah keseluruhan Ahli Parlimen ialah seramai 222 orang dan berdasarkan kedudukan itu, majoriti paling minimum ialah 112.
Begitu pun, oleh kerana dua Ahli Parlimen telah meninggal dunia – Batu Sapi dan Gerik – sepatutnya undi majoriti paling minimum yang diperolehi Muhyiddin adalah 111.
Tanpa jumlah tersebut, bermakna Muhyiddin memang tiada sokongan majoriti dan kerajaannya dianggap tidak sah.
Bagaimana jika semua pengundian peringkat jawatankuasa atau kementerian selepas ini, semuanya memperlihatkan tiada satu pun undi yang diperolehi mencecah 111?
Bolehkah Muhyiddin terus berbangga dengan keududukannya sebagai Perdana Menteri?
Sebab itu, strategi Anwar dan PH membiarkan pengundian diheret sehingga ke peringkat jawatankuasa dan bacaan kali ketiga adalah suatu keputusan yang bijaksana.
Ia akan memperlihatkan kepada dunia bahawa setiap hari ketika ada pengundian, majoriti yang dimiliki oleh Muhyiddin terdedah secara terbuka.
Undi yang diperolehi untuk menjatuhkan kerajaan tidak lagi menjadi persoalan pokok, tetapi yang utama ialah mengapa undi Muhyiddin sebagai kerajaan tidak pernah sampai kepada angka 111?
Akhirnya, apa moral yang tinggal pada PN dan Muhyiddin?
(Shahbudindotcom 01/12/2020)

0

0

votes
Article Rating
Kongsikan artikel ini


DR. ASYRAF JANGAN MIMPI MUHYIDDIN NAK MASUK UMNO…..

Ketua Pemuda UMNO, Dr. Asyraf Wajdi Dusuki nampaknya terus bermimpi di siang hari apabila sekali lagi membuat pelawaan agar Muhyiddin Yassin dan parti yang dipimpinnya, Bersatu kembali ke pangkuan UMNO.
Meskipun diakui UMNO dan Bersatu tiada beza dari segi orientasi dan ideologi serta penggabungan kedua-duanya lebih bermakna dalam konteks penyatuan ummah, yang membezakannya ialah kuasa.
Memang benar beberapa parti serpihan UMNO akhirnya kembali ke pangkuan UMNO, tetapi mereka kembali kerana kuasa ketika itu masih dalam genggaman UMNO.
Berbeza dengan Bersatu, kuasa kini dalam tangan mereka dan Muhyiddin selaku Presiden Bersatu adalah Perdana Menteri sekarang ini.
Di pihak UMNO pula, parti itu kini hanya ibarat menumpang saja dengan Bersatu dan Presiden UMNO bukan saja tidak memegang jawatan Perdana Menteri, malah sedang dibicarakan di mahkamah.
Dalam keadaan ini, untuk apa Muhyiddin mahu kembali ke pangkuan UMNO?
Kalau melalui Bersatu pun beliau sudah berjaya menjadi Perdana Menteri, buat apa mahu kembali kepada UMNO?
Beliau tidak saja berjaya menjadi Perdana Menteri bukan atas tiket UMNO, bahkan sedang menyusun papan caturnya bersama Pas untuk terus mengenepikan UMNO, kalau pun tidak selama-lamanya, sekurang-kurangnya dalam PRU15 akan datang.
Ia adalah bagi memastikan Muhyiddin dapat kekal lagi sebagai Perdana Menteri selepas PRU nanti.
Lagi pula, pernahkah dalam dunia ini seorang Perdana Menteri yang naiknya atas parti yang memenangkannya, tapi kemudian kembali kepada parti asal yang telah berjaya dikalahkannya?
Untuk itu, sebenarnya langsung tidak logik dan tiada keperluan untuk Muhyiddin mahu kembali atau membawa Bersatu bergabung dengan UMNO.
Muhyiddin bukan saja selesa memimpin Bersatu, lebih selesa lagi kerana melalui kuasa yang terkumpul dalam tangannya, beliau juga berjaya mencuri Pas daripada Muafakat Nasional untuk menyertai Perikatan Nasional, sebuah gabungan baru yang diketuainya.
Kalau beliau masuk UMNO, apa jawatan atau kedudukan yang diperolehinya?
Sediakah jawatan Presiden UMNO dan Pengerusi BN diserahkan kepadanya?
Maka, sebenarnya adalah membuang masa dan kerja sia-sia saja bagi Dr. Asyraf membuat pelawaan tersebut, bahkan ia secara tidak langsung menunjukkan UMNO sedang lemah dan tiada pemimpin yang layak menerajui parti itu.
Kalau Dr. Asyraf mahu Bersatu kembali ke pangkuan UMNO, cara yang terbaik ialah dengan memastikan UMNO berjaya memenangi PRU15 akan datang dan jawatan Perdana Menteri diisi kembali oleh pemimpin UMNO.
Setelah hilang kuasa dan menjadi parti kecil yang terpinggir, barulah ketika itu ada kebarangkalian untuk Bersatu kembali ke pangkuan UMNO.
Tetapi, selagi memegang kuasa, walaupun tetap parti kecil, adalah mustahil untuk Muhyiddin membawa dirinya atau Bersatu kembali ke pangkuan UMNO.
Berhentilah bermimpi yang tidak mungkin menjadi realiti!!
Sebaliknya, lebih mungkin jika UMNO terus berjaya dilemahkan oleh Muhyiddin, ada pemimpin UMNO sendiri yang akan menyeberang kepada Bersatu.
(Shahbudindotcom 02/12/2020)

0

0

votes
Article Rating
Kongsikan artikel ini


KALAH UNDI VS TIADA MAJORITI

1. PH janji untuk teliti di peringkat jawatankuasa kesemua kementerian dan setakat ini 3 Kementerian berjaya dibuat belah bagi iaitu JPM, Kewangan dan Perladangan dan Komoditi.
2. Betul blok PH kalah dengan mendapat 95 bilangan tetapi PN walaupun dapat 106,107 dan 108 telah membuktikan dirinya tiada majoriti yang diperlukan iaitu 112.
3. Beban bukti ada majoriti atau tidak terletak di bahu TSMY bukan DSAI. Setakat ini beban itu gagal dibuktikan. Isunya bukan PH kalah undi secara blok tetapi lebih besar daripada itu ialah TSMY gagal sebanyak 3 kali untuk membuktikan keabsahan beliau sebagai PM yang ada mandat majoriti.
4. Hal ini menjejaskan prinsip demokrasi yang diamalkan kerana mandat majoriti adalah asas kepada keabsahan sesebuah kerajaan. Tanpa mandat ini, PM tidak sah, apatah lagi seluruh kabinet xxxlnya. Justeru itu, istilah ‘kerajaan’ yang dipakai kerajaan apa sebenarnya? Kerajaan tanpa mandat majoriti?(KTMM)
5. Bagaimana dengan duit dari kantong negara yang dimohon untuk dikeluarkan? Bukankah 3 pengundian dibuat membuktikan TSMY tak layak nak bentang bajet dari awalnya lagi. Ya kita gagal membuat belah bagi di peringkat dasar tetapi dari segi bilangan undi yang dapat, apa bezanya?
6. Terserlah kegagalan atas kegagalan yang tertanggung di pundak TSMY. Inilah bukti yang PH tegaskan sedari awal supaya undi tidak percaya dibuat di parlimen mendahului segala agenda lain. Alasan Speaker bahawa usul kerajaan perlu didahulukan terbukti tidak relevan kerana Speaker sepatutnya membantu dewan untuk membuktikan terlebih dahulu wujudnya sebuah entiti yang bernama kerajaan melalui keabsahan majoriti PM sebelum apa saja prosiding lain.
7. Perkara asas ini gagal dibuat oleh TSMY walaupun diingatkan beberapa kali oleh MP Langkawi, MP Gua Musang dan MP dari AMANAH, DAP dan PKR yang menuntut usul undi tidak percaya didahulukan di parlimen. Malah MP Arau dari kerajaan sendiri mencadangkan usul undi percaya dibuat tetapi tidak dilayan dan tersenarai di tempat tercorot.
8. Peristiwa 3 kali blok voting bukan soal PH kalah tetapi ketiadaan majoriti di pihak TSMY mencetuskan suasana bimbang kerana untuk melengkapkan majoritinya MP-MP berpotensi terdedah kepada ‘horse trading'(tawar menawar harga untuk mendapat sokongan majoriti). Suasana ini pasti mencemarkan demokrasi yang mengasaskan konsep kebebasan memilih tanpa rasa takut atau balasan habuan.
9. Krisis mandat ini adalah krisis politik dalam konteks demokrasi berparlimen. Semakin lama prinsip mandat majoriti tidak dihormati semakin sakit dan luka demokrasi kita. Apatah lagi dalam suasana pandemik yang melanda kita, kita mengalami dwi krisis yang berterusan.
Saya konsisten menyeru supaya kita pulihkan demokrasi dan sembuhkan negara melalui keabsahan majoriti sebenar. Tiga kali undi sudah cukup kami membuktikan kerajaan PN adalah kerajaan tanpa mandat majoriti. Siapa yang patut malu?
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
2 Dis 2020.

0

0

votes
Article Rating
Kongsikan artikel ini


MB KEDAH MERAPU?

Jabatan Mineral dan Geosains Malaysia ada simpan data kewujudan di perut bumi Malaysia segala mineral dan galian berharga. Lengkap info peta lokasi, negeri, daerah, anggaran, nilai dll.
Semalam sy menonton video hebahan oleh mb kedah Sanusi Mohd Nor yg menyebut nilai Rare Earth Element (REE)di Sik bernilai RM43trillion!( kemudian dibetulkan mjadi RM62bilion).
Komen saya
1. Angka RM43trillion tak masuk akal, angka RM62 bilion juga merapu( rujuk info dlm web kementerian dan terus ke jabatan mineral dan geosains.. baca)
2. Di Sik REE ini ditemui di hutan simpan bukit enggang di kawasan seluas 50,000 ekar dgn anggaran 250ribu tan bernilai USD3bilion( lebih kurang 3 x 4.08 = RM12.24bilion!). Mana datang RM62bilion?
3. MB umum lesen teroka telah diberikan kpd sebuah sykt dari KL. Ini proses pertama. Hanya sykt ini dibenar masuk dan ambil sample tanah utk dianalisis dsb. Akan ada proses selanjutnya seblm REE boleh diusaha hasil. Yang perlu diingat lesen teroka ini bukan lesen masuk dan tebang balak lebih2 lg bukit enggang ini statusnya hutan simpan.
Sy akan ikuti dari dekat setiap tdkn kjaan kedah dan berkongsi info dgn rakyat kedah khususnya rakyat kulim bandar baharu. Lebih2 lg sbb di Hutan Simpan Gunung Bongsu , Kulim juga ada galian ini di kawasan seluas 62,500 ekar dgn anggaran 312,500 tan bernilai USD3.75bilion.
Kot-kot laa lepas Sik depa mai kot Kulim pulak 😀
SAIFUDDIN NASUTION ISMAIL, AHLI PARLIMEN KULIM BANDAR BARU/SETIAUSAHA AGUNG PKR.

0

0

votes
Article Rating
Kongsikan artikel ini


PAS – SUDAH TERIKAT DENGAN BERSATU ATAU KEKAL MUAFAKAT DENGAN UMNO?

Sementara hubungan UMNO dengan Pas dalam Muafakat Nasional ternampak semakin renggang dan menjauh, Bersatu pula kian merapatkan hubungannya dengan parti Islam itu melalui Perikatan Nasional.
PN yang kini dianggotai Bersatu, Pas, Star dan Sapp bukan saja telah mengadakan mesyuarat Majlis Tertingginya sebagai persiapan menghadapi PRU15 akan datang, malah turut bersetuju membentuk Majlis Presidennya sendiri.
Menurut Hamzah Zainuddin, Setiausaha Agung PN merangkap Setiausaha Agung Bersatu, Majlis Presiden itu akan dianggotai oleh ketua-ketua parti dalam PN.
Katanya, dengan pembentuan Majlis Presiden itu, ia akan menjadi platform untuk membincangkan dasar-dasar kerajaan serta mengukuhkan kerjasama antara parti.
Selain itu, tambah Hamzah lagi, PN juga akan segera melaksanakan program-program “flagship” di seluruh negara bagi membantu kebajikan semua lapisan rakyat.
Perkembangan PN ini nyata berbeza dengan MN yang rasanya sudah lama tidak mengadakan sebarang pertemuan antara pimpinan UMNO dan Pas.
Program bersama antara UMNO dan Pas juga tidak kedengaran lagi sekarang ini.
Berbanding awal penubuhan MN dahulu di mana pimpinan UMNO dan Pas kerap bertemu atau bermesyuarat dan mengadakan program bersama, keadaannya itu nampaknya sudah tidak wujud lagi.
Apakah kerana UMNO dan Pas sudah berada dalam kerajaan dan masing-masing sibuk dengan urusan sendiri, maka mereka tiada kesempatan lagi untuk bertemu seperti dahulu?
Jika keadaan berterusan begini, ke mana akhirnya hubungan UMNO dan Pas dalam MN ini?
Juga, jika berterusan Pas kian aktif bergerak bersama Bersatu dalam PN, apakah mungkin Pas akhirnya akan meninggalkan UMNO dan keluar daripada MN?
Pas – sudah terikat dengan Bersatu atau masih kekal bermuafakat dengan UMNO?
(Shahbudindotcom 03/12/2020)

0

0

votes
Article Rating
Kongsikan artikel ini


DINAMIKA POLITIK DI PERAK TAK MUSTAHIL DIPANJANGKAN KE PARLIMEN

1. Hari ini DUN Perak telah melakukan undi percaya (vote of confidence) terhadap Menteri Besarnya dan keputusan tolak 48 berbanding terima 10 telah diputuskan. Ini bermakna DS MB atau dikenali sebagai Peja telah gagal mempertahankan kepercayaan terhadap kepimpinan beliau dan terpaksa melepaskan jawatannya.
2. Dari sudut tindakan, keputusan Speaker menerima usul tersebut bertepatan dengan kehendak demokrasi. Ini adalah kerana sidang kali ini adalah sidang belanjawan dan keperluan keabsahan kedudukan MB perlu mendahului segala agenda.
3. Lebih menarik untuk diperhatikan ialah 48 undi yang diperolehi adalah kombinasi ADUN dari Umno 24 dan solid 24 dari PH. PH terdiri daripada DAP, AMANAH dan PKR. Walaupun UMNO dan PH tidak ada pakatan politik tetapi keduanya berjaya menjatuhkan MB dari Perikatan Nasional yang dibentuk bersama UMNO.
4 UMNO tidak kekok untuk menerima sokongan DAP yang dicanang anti-Melayu dan anti-Islam untuk menukar MB PN yang melaungkan kerajaan Melayu Islamnya bersama PAS.
5. Apa yang berlaku di Perak membawa isyarat penting dinamika politik yang sedang bergolak di peringkat Persekutuan. ADUN UMNO di Perak telah membuktikan sokongan ADUN PH untuk mencapai sesuatu usul berkepentingan bersama bukan mustahil.
6. Jikalau kita panjangkan kes DUN Perak ke Parlimen, sememangnya tidak mustahil MP UMNO berganding undi dengan MP PH untuk menentukan nasib TSMY yang hingga kini gagal mengabsahkan kedudukannya.
7. Insiden undi di DUN Perak juga membuktikan PH bersikap terbuka dalam memastikan proses demokrasi berjalan di atas landasannya. Apakah MP UMNO boleh berbalas sikap terbukanya untuk selamatkan demokrasi secara majoriti di Parlimen Persekutuan pula?
Kita tunggu episod pergolakan seterusnya di Parlimen pula. Apa yang utama ialah kembali kepada prinsip demokrasi dan perundangan.
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
4hb Dis 2020.

0

0

votes
Article Rating
Kongsikan artikel ini


KEJATUHAN PEJA DAN PENGAJARANNYA BUAT MUHYIDDIN

Ahmad Faizal Azumu atau Peja gagal dalam usul undi percaya di DUN Perak dan dengan itu hilang jawatan Menteri Besarnya.
Dalam usul tersebut, Peja hanya mendapat 10 undi menyokong berbanding 48 menolaknya dan 1 undi berkecuali.
Maka, tumbanglah Peja yang sempat menjadi Menteri Besar Perak bersama PN selama 9 bulan dan sebelum itu selama 22 bulan bersama PH.
Dengan tumbangnya Peja ini, secara tepatnya juga beliau sebenarnya telah dijatuhkan oleh UMNO iaitu rakan kepada Bersatu dalam PN sendiri.
Yang menariknya lagi, kejatuhan Peja yang diusahakan oleh UMNO ini turut mendapat sokongan penuh daripada Adun-Adun PH yang merupakan pembangkang di DUN Perak.
Bermakna, secara tidak langsung, walaupun UMNO adalah rakan Bersatu dalam kerajaan PN, tetapi ia tidak menghalang mereka untuk bekerjasama dengan PH bagi mencapai tujuan yang terpendam.
Sedemikian itu, kejatuhan Peja ini sekurang-kurangnya memberi dua pengajaran buat Muhyiddin Yassin yang kedudukannya sebagai Perdana Menteri juga ibarat telur di hujung tanduk sekarang ini.
Pertama, jika ada usul percaya di benarkan di Parlimen, pastilah Muhyiddin juga akan jatuh tergolek sama seperti Peja.
Seperti UMNO mahu menjatuhkan Peja di Perak, parti itu juga mahu menumbangkan Muhyiddin di Pusat.
Cuma, nasib baik Speaker Parlimen sehingga ini masih menutup rapat kepada sebarang ruang sama ada usul percaya atau usul tidak percaya daripada dikemukakan terhadap Muhyiddin.
Jika tidak, pasti belayar malamlah dibuatnya.
Namun demikian, dengan terbentuknya kerjasama UMNO dan PH untuk menumbangkan Peja di Perak ini, tidak mustahil kerjasama dua pihak itu akan lebih mudah terjalin di peringkat Pusat bagi menumbangkan Muhyiddin.
Sebelum ini, sebagaimana diperkatakan bila mana Anwar Ibrahim mengadap Agong untuk mempersembahkan sokongan yang dimilikinya dengan antaranya daripada UMNO, apa yang terjadi di Perak ini mungkin memberi laluan mudah untuk perkara itu benar-benar dijadikan kenyataan.
Kalau tiada ruang di Parlimen, kerjasama UMNO dan PH bagi menumbangkan Muhyiddin boleh saja dilakukan bila-bila di luar Parlimen seperti yang pernah berlaku di Kedah sebelum ini misalnya.
Yang penting, kejatuhan Peja ini menandakan bahaya semakin dekat menghampiri Muhyiddin.
Kedua, jika Muhyiddin ada kesedaran, beliau haruslah insaf bahawa kejatuhan Peja di Perak merupakan suatu isyarat bahawa pengkhianatan akan tetap ada balasan pada akhirnya.
Sebagaimana Muhyiddin mengkhianati PH di Pusat, Peja pula sebenarnya telah mengkhianati PH di Perak dan hari ini Tuhan telah menunjukkan balasan untuk beliau.
Hanya selama 9 bulan berkuasa melalui PH, beliau akhirnya dijatuhkan oleh rakan sendiri iaitu daripada kedudukannya sebagai Menteri Besar.
Dengan kejatuhan Peja hari ini, tiga jawatan Menteri Besar milik Bersatu sebelum ini iaitu di Perak, Johor dan Kedah telah habis melayang angkara pengkhianatan yang dilakukan oleh Muhyiddin yang semata-mata kerana mengejar jawatan Perdana Menteri.
Akhirnya siapa yang rugi sekarang ini?
Mahu tidak mahu, selain kedudukan Muhyiddin terus jadi tidak menentu dan lebih disasar untuk dijatuhkan, yang pasti selepas ini hubungan Bersatu dengan UMNO juga akan tambah bermasalah lagi.
Sudahnya, Bersatu lebih mungkin menjadi parti yang wujud hanya sepenggal saja.
(Shahbudondotcom 04/12/2020)

0

0

votes
Article Rating
Kongsikan artikel ini


MUHYIDDIN MESTI BALAS DENDAM, SALAH SATU CARANYA DENGAN MELANTIK PEJA SEBAGAI TPM

Dalam politik, sepertimana pertelingkahan yang lain, membalas dendam boleh dikata suatu perkara biasa.
Malah, disebabkan keinginan membalas dendam itulah politik sentiasa kelihatan hidup dan menarik.
Kalah pilihanraya atau kalah bertanding merebut jawatan dalam parti, perbuatan membalas dendam biasanya diteruskan dalam pilihanraya atau pemilihan parti yang seterusnya.
Begitulah lumrahnya, membalas dendam untuk menuntut kembali kekalahan bukan saja berlaku dalam semua parti, bahkan berlaku di seluruh dunia sejak dahulu kala lagi.
Dalam kes Peja yang dijatuhkan UMNO di Perak melalui undi percaya, selain ia memalukan Bersatu dan Muhyiddin Yassin selaku Perdana Menteri, kejadian itu mahu tidak mahu sebenarnya menuntut perlunya tindakan balas dendam dilakukan.
Sebagai parti yang menunjangi kerajaan di Pusat, Bersatu tidak harus hanya berdiam diri saja atas apa yang dilakukan UMNO kepada mereka.
Kalau tidak bertindak balas, nampak sangat Bersatu begitu lekeh dan lemah.
Parti yang ternampak lekeh dan lemah, pasti tidak dilihat sebagai wadah perjuangan yang menarik dan mungkin juga tidak mampu untuk bertahan lebih lama.
Lantaran itu, untuk membuktikan kekuasannya dan menunjukkan kepada UMNO bahawa ia bukan parti yang lekeh, Bersatu tiada pilihan lain selain mesti melakukan sesuatu untuk membalas dendam.
Setidak-tidaknya, ada dua cara untuk Bersatu mahu membalas dendam terhadap apa yang telah berlaku di Perak itu.
Pertama, sepertimana yang dicadangkan oleh bekas Menteri Besar Johor, Osman Sapian, Bersatu perlu melakukan gerakan politik yang segera untuk menumbangkan Menteri Besar Johor yang kini dipegang oleh Hasni Mohamad daripada UMNO.
Pada PRU14 lalu, Johor telah jatuh kepada PH dan UMNO hilang kekuasaannya di negeri tersebut.
Tetapi, berikutan tumbangnya PH di Pusat dan berlakunya penjajaran politik setelah Muhyiddin menjadi Perdana Menteri, Johor antara negeri yang mendapat rahmat dengan UMNO dapat kembali berkuasa di negeri itu.
Antara sebab UMNO dapat berkuasa semula di Johor ialah kerana kemurahan hati Bersatu yang sedia memberi laluan dan sokongan kepada pemimpin parti itu untuk menerajui kerajaan negeri.
Kini, dengan apa yang berlaku di Perak, Bersatu perlu bertindak berani dan menunjukkan kekuasaannya dengan merampas balik teraju negeri itu daripada UMNO.
Hanya dengan cara itu, Bersatu dapat mengajar UMNO untuk menghormati semangat setiakawan, di samping menunjukkan siapa yang sebenarnya paling berkuasa.
Kedua, untuk menunjukkan Bersatu sebenarnya ada “power” dan Muhyiddin benar-benar berkuasa melalui kerajaan PN yang dipimpinnya, beliau harus melantik segera Peja sebagai Timbalan Perdana Menteri.
Melantik Peja sebagai Timbalan Perdana Menteri bukan saja sesuai dengan kedudukannya sebagai Timbalan Presiden Bersatu, malah jawatan itu memang selama ini ada kekosongan.
Selain itu, dengan melantik Peja ke jawatan nombor dua tersebut, setidak-tidaknya maruah beliau yang dimalukan UMNO dapat segera dibela.
Yang penting, dengan jawatan Timbalan Perdana Menteri itu, UMNO akhirnya terpaksa menghormati Peja kembali setelah menjatuhkan dan memalukannya pada Jumaat lalu.
Bahkan, jika Peja balik ke Perak selepas ini, Menteri Besar Perak daripada UMNO pun terpaksa menyambut dan tunduk hormat kepadanya.
Bak kata budak-budak remaja, baru ada akal dibuatnya!!!
(Shahbudindotcom 05/12/2020)

0

0

votes
Article Rating
Kongsikan artikel ini


UMNO MULA RASA TERSEPIT, KERAJAAN BARU PERAK MASIH TEKA-TEKI

Jatuhnya Ahmad Faizal Azumu atau Peja sebagai Menteri Besar Perak berikutan gagal dalam undi percaya di Dun Perak semalam adalah agenda yang memang dirancang oleh UMNO.
Secara mudahnya tindakan itu ialah kerana UMNO dengan jumlah kerusi terbanyak dalam Dun Perak iaitu 25 kerusi, mahukan jawatan Menteri Besar Perak itu menjadi milik mereka.
Sebab itu, Speaker Perak yang merupakan pemimpin UMNO tiada halangan membenarkan usul tersebut.
Lebih daripada itu, Abdul Manaf Hashim, Adun Pengkalan Hulu yang mengemukakan usul percaya dan disokong oleh Adun Kenering, Tarmizi Idris, akhirnya kedua-dua Adun UMNO berkenaan bertindak menolak usul yang mereka bawa dan sokong itu.
Barangkali ini merupakan pertama kali berlaku dalam dunia di mana seseorang yang membawa usul dan penyokongnya bertindak menolak usul yang mereka sendiri bawa dan sokong.
Ternyata di sini usul tersebut yang pada mulanya digambarkan seolah-olah untuk mengesahkan kedudukan Peja sebenarnya adalah bertujuan untuk membuang beliau.
Daripada satu segi, UMNO memang berjaya dalam perancangannya untuk menjatuh dan menggulingkan Peja, rakan sendiri dalam kerajaan yang mereka setuju sertai bersama dengan Bersatu.
Tetapi, setelah berjaya dalam usaha itu, UMNO kini seolah-olah tersepit untuk memastikan mereka benar-berjaya berjaya membentuk kerajaan dan menduduki kerusi Menteri Besar.
Walaupun UMNO memiliki 25 kerusi daripada keseluruhan 59 kerusi Dun di Perak, ia belum lagi memenuhi syarat majoriti untuk membentuk kerajaan.
Dengan Bersatu ada 6 kerusi dan Pas ada 3 kerusi, UMNO masih memerlukan sokongan kedua-dua parti itu.
Sementara Bersatu belum dipastikan pendirian mereka, Pas lebih awal membuat keputusan tidak akan menyertai kerajaan baru yang bakal dibentuk UMNO nanti.
Dalam hal ini, Pas jelas kecewa dan tidak dapat menerima tindakan UMNO menjatuhkan Peja yang pada hakikatnya pada anggapan mereka adalah perbuatan menikam rakan sendiri.
Oleh kerana Pas adalah komponen PN bersama Bersatu, pendirian parti itu enggan menyertai kerajaan negeri Perak tidak mustahil turut memberi kesan kepada kelangsungan Muafakat Nasional selepas ini.
Tambahan lagi, Pas juga melihat jatuhnya Peja di Perak seolah-olah wujudnya kebersamaan sehati sejiwa antara UMNO dan PH, khususnya DAP yang memiliki 16 kerusi turut sama menolak usul percaya itu.
Maka, ini mungkin menjadi alasan terbaik untuk Pas terus mengukuhkan kedudukannya bersama Bersatu dalam PN dan melupakan UMNO serta MN.
Dalam beberapa perkembangan lain pula, Pas jelas lebih selesa bersama Bersatu dan menyokong Muhyiddin Yassin berbanding UMNO, musuh tradisinya sejak puluhan tahun lagi.
Sebab itu, kini tampil beberapa pemimpin UMNO yang pantas menyeru agar kerajaan PN terus dikekalkan di Perak, di sebalik tindakan mereka menjatuhkan Peja.
Kata mereka, yang berubah hanyalah pemegang jawatan Menteri Besar daripada Bersatu kepada UMNO, tetapi kerajaan PN hendaklah terus dikekalkan.
Selain Setiausaha Agung UMNO, Ahmad Maslan yang paling awal membuat seruan itu, Ketua Penerangan UMNO, Shahril Hamdan juga meminta Bersatu agar berjiwa besar menerima perubahan di Perak itu.
Kata beliau, sebagaimana UMNO berjiwa besar menerima Muhyiddin sebagai Perdana Menteri walaupun kerusi Parlimen UMNO lebih banyak daripada Bersatu, kali ini Bersatu juga harus berjiwa besar menerima UMNO menduduki kerusi Menteri Besar Perak.
Begitu pun, daripada kenyataan Setiausaha Agung Bersatu, Hamzah Zainuddin, parti itu memang kecewa dan tidak dapat menerima tindakan UMNO itu.
Logiknya, memang tidak mudah untuk Bersatu menyokong UMNO di Perak kerana bagi mereka ia adalah perbuatan khianat, gila kuasa dan seperti bubuh racun dalam cawan untuk bunuh kawan sendiri.
Menjadi penantian kini ialah apakah Bersatu sedia kembali bersama UMNO setelah mereka dikhianati?
Bagaimana jika Bersatu enggan memberi sokongan kepada UMNO, sebaliknya kembali memberi sokongan kepada PH yang memiliki 24 kerusi?
Atau mungkinkan UMNO yang memiliki 25 kerusi akan bersama dengan PH yang mempunyai 24 kerusi untuk membentuk kerajaan baru dengan kedudukan paling kukuh iaitu 49 kerusi atau majoriti 3/4?
(Shahbudindotcom 05/12/2020)

0

0

votes
Article Rating
Kongsikan artikel ini


UNTUK KESTABILAN PERAK, LEBIH MUNASABAH UMNO KETEPIKAN BERSATU DAN PILIH PH BENTUK KERAJAAN

Sementara siapa pemimpin UMNO yang akan mengisi jawatan Menteri Besar Perak belum dapat dipastikan lagi, apa bentuk kerajaan baru yang bakal terbentuk di negeri itu juga masih merupakan teka-teki.
Bagi jawatan Menteri Besar, difahamkan tiga nama sedang bersaing – Sharani Mohamad, Zambry Abdul Kadir dan Shahrul Zaman Yahya.
Tetapi, berdasarkan kedudukannya sebagai Pengerusi Badan Perhubungan UMNO Perak, barangkali Sharani adalah calon pilihan utama untuk mengisi jawatan tersebut.
Jika bukan Sharani menjadi Menteri Besar Perak, UMNO Perak akan terdedah kepada perpecahan dan pergolakan sesama sendiri.
Dari segi bentuk kerajaan pula, beberapa pemimpin UMNO Pusat seperti Setiausaha Agung parti itu, Ahmad Maslan dan Ketua Penerangannya, Shahril Hamdan misalnya, mereka lebih mahu PN terus kekal mentadbir Perak selepas jatuhnya Peja.
Bagi kedua-dua mereka, hanya jawatan Menteri Besar yang perlu diisi baru dan status quo Exco Kerajaan Negeri haruslah dikekalkan, selain Bersatu dikehendaki berjiwa besar menerima perubahan yang berlaku.
Walaupun nampak mudah, realitinya tidaklah semudah itu bagi Bersatu, khususnya Peja sendiri untuk menerima pemimpin UMNO sebagai Menteri Besar setelah beliau sendiri dijatuhkan oleh parti itu dengan cara yang begitu mengaibkan melalui undi percaya yang sebenarnya bermaksud undi tidak percaya terhadapnya.
Siapa pun akan terasa hati bila dikhianati begitu, dengan itu saranan UMNO agar Bersatu berjiwa besar menerima pemimpin mereka pula menerajui kerajaan negeri nampak tidak munasabah.
Bahkan, jika pun Bersatu akhirnya sedia menerima UMNO menerajui Perak, keikhlasan dan kemungkinan mereka pula menjatuhkan semula Menteri Besar tidak mustahil akan berulang kembali.
Ini kerana, PN dengan UMNO ada 25 kerusi, Bersatu 5 dan Pas 3, kedudukan kerajaan negeri tetap dengan majoriti tipis dan tidak menjanjikan kestabilan jangka panjang.
Pemimpin berpengalaman UMNO, Nazri Aziz sebelum itu mencadangkan agar UMNO bekerjasama dengan PKR dan Amanah bagi membentuk kerajaan baru.
Saranan beliau itu susulan kenyataan Pas yang mempunyai 3 Adun Perak enggan menyertai kerajaan negeri susulan kecewa dengan cara Peja dijatuhkan oleh UMNO.
Cadangan Nazri ini juga agak mustahil kerana PKR dan Amanah tidak mungkin meninggalkan DAP semata-mata untuk bersama dengan UMNO.
Maka itu, untuk keharmonian kestabilan jangka panjang, UMNO sebenarnya tiada pilihan lain selain harus bekerjasama dengan PH secara pukal untuk membentuk sebuah kerajaan baru.
Dengan UMNO ada 25 kerusi dan PH mempunyai 24 kerusi, jumlah 49 kerusi yang tergabung itu bukan saja menjanjikan lebih kestabilan, malahnya kukuhnya sukar untuk digoncang oleh sesiapa jua.
Lagi pula, berbanding bekerjasama dengan Peja yang pernah mengkhianati PH, gabungan itu tiada masalah menerima Menteri Besar daripada UMNO dan untuk saling bekerjasama demi kepentingan negeri Perak seluruhnya.
Tambahan lagi, dengan jumlah kerusi UMNO lebih banyak berbanding PH, PH tentu saja faham bahawa kerusi Menteri Besar memang selayaknya diberikan kepada parti itu.
Yang lebih penting lagi, bekerjasamanya UMNO dengan PH membentuk kerajaan negeri, ia hanya melibatkan kerjasama dalam kerajaan semata-mata dan tidak termasuk soal berbahagi kerusi dalam pilihanraya.
Maknanya, walaupun bersama dalam sebuah kerajaan, apabila tiba masa pilihanraya, UMNO dan PH boleh bebas bertanding di kawasan yang masing-masing biasa bertanding sebelum ini.
Dengan itu, kedudukan UMNO sebagai parti dominan orang Melayu dan perlunya mereka bertanding banyak kerusi Melayu tidak terjejas apa-apa.
Berbeza jika bersama Bersatu dengan Pas, sudahlah kena berkongsi jawatan dalam kerajaan, UMNO juga kena berkongsi dan mungkin perlu berkorban dengan menyerahkan banyak kerusi tradisinya, khususnya kepada Bersatu.
Kerajaan campuran UMNO dan PH itu juga adalah lambang sebenar dinamika politik ke arah kestabilan serta keharmonian pelbagai kaum, bukan saja di Perak, tetapi juga di Malaysia secara terangkumnya.
(Shahbudindotcom 06/12/2020)

0

0

votes
Article Rating
Kongsikan artikel ini


JIKA UMNO BOLEH JATUHKAN PEJA KERANA RASA TAK PUAS HATI, KENAPA PERASAAN SAMA TERHADAP MUHYIDDIN MASIH MAHU DIPENDAM?

Asas utama mengapa UMNO bertindak menjatuhkan Ahmad Faizal Azumu atau Peja ialah kerana tidak puas hari dengan beberapa tindakan bekas Menteri Besar Perak itu.
Rasa tidak puas hati itu pada asasnya didorong oleh dua sebab yang utama – perlantikan Setiausaha Politik dan penjualan ladang milik kerajaan negeri kepada sebuah syarikat Singapura di bawah harga pasaran.
UMNO benar-benar tidak puas hati, tersinggung dan marah dengan tindakan Peja melantik Adun UMNO Pengkalan Hulu dalam Bahagian Gerik, Aznel Ibrahim sebagai Setiausaha Politiknya tanpa meminta izin atau berunding dengan mereka terlebih dahulu.
Lebih membuatkan UMNO marah lagi ialah bila Peja mempertahkan perlantikan itu dengan mengatakan ia adalah dalam bidang kuasanya dan tidak memerlukan beliau berunding dengan sesiapa.
Bagi penjualan ladang milik kerajaan negeri pula, UMNO melalui Najib Razak mendedahkan, ladang seluas 15 ribu hektar dan bernilai RM1.03 bilion itu telah dijual kepada sebuah syarikat Singapura dengan harga RM342 juta saja.
Ladang itu juga, tambah Najib, memberi keuntungan tahunan sebanyak RM40 juta kepada kerajaan negeri Perak sebelum ini.
“Itulah sebabnya UMNO menarik balik sokongan terhadap Peja,” dedah Najib melalui media sosialnya.
Bermakna, dengan jumlah kerusi Dun terbanyak di Perak dan disebabkan wujud perasaan tidak puas hati terhadap Peja, UMNO tanpa berfikir panjang lagi telah bertindak menjatuhkan seorang ketua kerajaan negeri.
Dari segi politik, itulah tindakan yang bijak di mana UMNO tahu menggunakan kuasa atau kelebihan yang ada padanya bila mereka tidak lagi dihormati.
Menyamai dengan apa yang berlaku di Perak, UMNO juga ada banyak perasaan tidak puas hati terhadap Muhyiddin Yassin di peringkat pusat.
Dari segi pengagihan jawatan dan kementerian, walaupun UMNO dan BN mempunyai 42 kerusi iaitu terbanyak juga jumlahnya, tetapi pemberian itu nyata tidak dilakukan dengan adil.
Selain tidak diberikan jawatan Timbalan Perdana Menteri, menteri kanan untuk UMNO pula hanya diperuntukkan satu berbanding Bersatu diberikan dua.
Begitu juga dengan kementerian kanan dan strategik, semuanya dibolot oleh Bersatu atau mereka yang keluar daripada UMNO dan PKR untuk menyertai parti pimpinan Muhyiddin itu.
Dari segi penjualan aset kerajaan, sebagaimana di Perak, kerajaan PN turut melakukan penjualan meragukan dan ia memang menimbulkan rasa tidak puas hati UMNO terhadapnya.
Yang terbaru ialah bila PNB menjual pegangan 56.3 peratus sahamnya dalam CCM Bhd kepada sebuah syarikat bukan Bumiputera, Batu Kawan Bhd.
Bagi UMNO, tindakan PNB itu adalah menyedihkan kerana CCM merupakan syarikat yang menguntungkan, selain memperlihatkan PNB yang sepatutnya berperanan melindungi kepentingan Bumiputera telah bertindak berlawanan dengan fungsinya dalam urusniaga yang dijalankan itu.
Yang paling UMNO tidak puas hati dengan Muhyiddin ialah berkaitan tuntutan mereka untuk pengeluaran KWSP dan lanjutan moratorium selama enam bulan lagi.
Dalam perbahasan Belanjawan 2021 baru-baru ini, Najib selaku Pengerusi BNBBC jelas menyatakan sokongan mereka terhadap belanjawan adalah dengan syarat dua tuntutan itu mesti dipenuhi oleh kerajaan.
Menjelang pengundian peringkat dasar, Menteri Kewangan, Tengku Zafrul Tengku Abdul Aziz telah memberi komitmen untuk memenuhi tuntutan tersebut sehingga belanjawan akhirnya diluluskan dengan mudah.
Namun, apa yang berlaku tidak seperti yang dijanjikan di mana bukan saja tidak moratorium wajib yang diperkenalkan, janji pengeluaran KWSP yang diperkenalkan masih tertakluk dengan beberapa syarat dan kriteria melecehkan.
Ia menyebabkan UMNO tanpa malu-malu melabelkan program i-Sinar KWSP itu sebagai i-kecewa, i-malap, i-kencing dan sebagainya.
Sehingga semalam pun, Presiden UMNO, Zahid Hamidi masih bersuara meluahkan rasa tidak puas hati berkaitan pengeluaran KWSP itu dan menuntut ia dipermudahkan sebagaimana dijanjikan.
Najib pula, dalam posting di media sosialnya, turut tidak henti-henti menuntut pengeluaran KWSP oleh pencarum dipermudahkan di kala rakyat kesusahan dan memerlukan wang sekarang ini.
Isunya di sini jika kerana tidak puas hati terhadap Peja boleh membuatkan UMNO bertindak menarik sokongan dan menjatuhkannya, mengapa tidak dilakukan hal yang sama terhadap Muhyiddin?
Bukankah rasa tidak puas hati UMNO terhadap Muhyiddin jauh lebih besar lagi berbanding perasaan tidak puas hati terhadap Peja?
Bukankah sikap tidak menghormati dan membuli UMNO oleh Muhyiddin juga jauh lebih menyakitkan daripada apa yang dilakukan Peja?
UMNO nak tunggu apa lagi sebenarnya?
(Shahbudindotcom 06/12/2020)

0

0

votes
Article Rating
Kongsikan artikel ini


‘LANGKAH PERAK’ SUATU CABARAN BUAT AHLI2 PARLIMEN

1. Fasa 1 menjatuhkan Peja telah disempurnakan. 48 menolak usul percaya berbanding 10 adalah isyarat yang jelas MB Peja dari Bersatu tiada majoriti. Secara asasnya kejayaan usul percaya yang dikalahkan adalah kombinasi UMNO+PH manakala PAS dan pembelot dari Bersatu telah gagal pertahankan MB Peja dan kerajaan PN.
2. Fasa seterusnya ialah melantik MB baru dari UMNO yang sedari 2 bulan lalu telah menggerakkan usaha ini. PH sejak awal menolak MB Peja yang bersengkongkol dengan PAS dan UMNO mengkhianati PH yang bermandat. Ironinya UMNO yang bersama jatuhkan PH bulan March 2020 dengan para pembelot kini berganding undi dengan PH menolak kerajaan Peja pula.
3. UMNO sudah ada calon MBnya, cabarannya ialah untuk mendapat sokongan secara SD dari Adun-Adun lain dari PH, PAS dan Bebas. Secara teorinya UMNO hanya perlu 5 atau 6 tambahan sokongan. Apakah PAS akan menyokong UMNO dalam fasa 2 setelah menyatakan sikapnya yang bertentangan dalam fasa pertama? Apakah PAS akan ‘kona baring’ dalam fasa ke dua? Bagaimana dengan Yb-Yb lompat? Apakah mereka akan lompat lagi?
4. Bagi saya, cabaran yang lebih utama ialah bagaimana fasa ini akan menjayakan sebuah kerajaan yang lebih kukuh dan tidak mudah goyah bukan sekadar majoriti mudah. Saya mencadangkan angka 48 sebagai kayu pengukur yang perlu dilanjutkan dalam fasa ini, ia bukan mustahil. Ini bermakna 24 UMNO dan 24 PH mampu membentuk kerajaan yang dari sudut bilangannya adalah kukuh dan stabil.
5. Soal bagaimana teknikal pembentukan kerajaan UMNO+PH di Perak terpulanglah kepada perbincangan dan persetujuan bersama antara pemimpin UMNO dan PH. Keperluan ini adalah di atas premis membentuk sebuah kerajaan yang stabil dan kukub bilangan sehingga pembubaran wajib 2023. Peluang ini patut digunakan untuk kukuhkan demokrasi dan sembuhkan negeri Perak dari frisko politik langkah sheraton yang mengundang musibah besar politik negara.
6. Tidak syak lagi kerajaan UMNO+PH di Perak akan menimbulkan berbagai polemik di kalangan penyokong masing-masing. Tetapi dari sudut kerangka lebih besar, keperluan kerajaan yang bermajoriti kukuh untuk berkhidmat kepada rakyat harus diutamakan. Di sinilah politik berjiwa besar perlu ditonjolkan dalam suasana covid dan krisis kepercayaan kepada pemerintah menggugat ketahanan kita.
7. Saya melihat insiden di Perak adalah mikro kepada krisis politik nasional yang kita hadapi. Fasa pertama membuktikan gabungan undi UMNO+PH bukan mustahil, kita menanti fasa kedua apakah gabungan ini untuk stabiliti sebuah kerajaan boleh dicapai. ‘Langkah Perak’ mencabar MP di Persekutuan khususnya MP UMNO apakah mereka bersedia bersikap terbuka seperti PH di Perak?
8. Tidak ada bezanya di Persekutuan dari sudut tujuan besar yang ingin dicapai, iaitu membentuk kerajaan yang kukuh dan stabil melalui bilangan undi yang solid antara PH dan UMNO. UMNO boleh membetuli keadaan dari badi langkah sumbang sheraton dan kecurangan PAS terhadap erti setiakawan politik dan sekaligus memulihkan imej untuk masul PRU dengan selesa.
Yb DS Dr Mujahid Yusof Rawa
Naib Presiden AMANAH
Ahli Parlimen Parit Buntar
6 Dis 2020.

0

0

votes
Article Rating
Kongsikan artikel ini


PH DESAK USUL TIDAK PERCAYA TERHADAP MUHYIDDIN DISEGERAKAN

Majlis Presiden Pakatan Harapan telah mengadakan mesyuarat hari ini dan telah menerima laporan berkenaan perkembangan politik terkini di negeri Perak.
Majlis Presiden juga telah membincangkan penurunan penarafan Malaysia dari AAA- ke BBB+ pada 4 Disember oleh Fitch Ratings. Ini adalah satu tamparan hebat buat Kerajaan, khususnya Menteri Kewangan.
Ia menampakkan kegagalan perancangan dasar serta tatakelola Kerajaan, lanjutan dari ketidaktentuan politik yang berlarutan sejak perubahan Kerajaan pada Mac lalu.
Kesan penurunan penarafan ini terhadap ekonomi negara masih belum dapat ditentukan sepenuhnya, namun apa yang jelas adalah langkah-langkah yang diusahakan Menteri Kewangan selama ini telah gagal memberi keyakinan sehingga berlakunya penurunan penarafan yang cukup serius ini.
Perdana Menteri seharusnya mengangkat prinsip ketelusan dan tatakelola yang baik dengan pelaksanaan langkah-langkah seperti tender terbuka dan pelantikan profesional bukannya ahli-ahli politik ke dalam syarikat berkaitan Kerajaan (GLC), antara lainnya. Malangnya, ini tidak berlaku di bawah pentadbiran sedia ada.
Oleh itu, demi menamatkan spekulasi berkaitan ketidaktentuan halatuju politik, merancakkan semula pertumbuhan ekonomi, dan mengembalikan keyakinan terhadap pentadbiran negara,
Majlis Presiden Pakatan Harapan berpendirian bahawa Kerajaan perlu menyegera dan mengutamakan usul undi tidak percaya yang telah dibawa Ahli-Ahli Parlimen dalam sidang Dewan Rakyat yang berlangsung sehingga 17 Disember.
YB Dato’ Seri Anwar Ibrahim
Parti Keadilan Rakyat (KEADILAN)
YB Hj Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)
7 DISEMBER 2020.

0

0

votes
Article Rating
Kongsikan artikel ini


BERSATU AKAN JADI BAHAN KETAWA DUNIA JIKA SANGGUP TERIMA MB UMNO

Walaupun UMNO dilihat berjaya menjatuhkan Ahmad Faizal Azumu atau Peja melalui tipu daya usul undi percaya, tetapi laluan untuk parti itu menduduki kerusi Menteri Besar Perak tidaklah semudah yang diimpikan.
Benarlah kata orang tua-tua – meroboh lebih mudah daripada membina sebuah bangunan.
Di sebalik UMNO merasakan dengan jatuhnya Peja, mereka dengan mudah dapat merampas kerusi Menteri Besar itu, laluan kini terlihat masih lagi buntu dan berliku.
Dengan UMNO hanya mempunyai 25 daripada 59 Adun keseluruhannya, keinginan parti itu agar kerajaan PN terus dikekalkan bermakna mereka masih memerlukan sokongan 5 Adun Bersatu dan 3 Adun Pas untuk merealisasikannya.
Sehingga ini, walaupun Presiden UMNO, Zahid Hamidi telah mengadap Sultan Perak untuk mempersembahkan nama Sharani Mohamad sebagai calon Menteri Besar, Bersatu dan Pas masih lagi enggan menentukan sokongan mereka.
Bersatu dilaporkan belum lagi membuat keputusan sama ada mahu menyokong atau tidak dan diberitakan, Setiausaha Agung parti itu, Hamzah Zainuddin telah diberi mandat untuk mengumpul maklumat dan seterusnya mencadangkan keputusan yang muktamad.
Peja sendiri memaklumkan pihaknya masih belum memohon untuk mengadap Sultan Perak berhubung isu perlantikan Menteri Besar.
Senada dengan Bersatu, Pas pula mengambil keputusan menangguhkan majlis mengadap tiga Adunnya terhadap Sultan Perak yang dijadual petang tadi.
Pembatalan majlis mengadap itu dimaklumkan atas arahan pucuk pimpinan Pas.
Dalam erti kata lain, Bersatu dan Pas kini benar-benar sudah menunjukkan kesepakatan mereka dalam isu perlantikan Menteri Besar ini.
Sama ada mereka akhirnya bersetuju atau menolak kerajaan baru yang dipimpin UMNO, hanya masa menentukannya.
Yang pasti, selagi tiada persetujuan Bersatu dan Pas, selagi itulah kedudukan Sharani masih tergantung dan mungkin juga beliau turut tidak lena tidurnya memikirkan sama ada jawatan Menteri Besar dapat didakapnya atau terlepas sekali lagi seperti sebelum ini.
Ini kerana UMNO tetap mahu kerajaan PN terus dikekalkan mentadbir Perak, sedangkan Peja yang dijatuhkan sebelum ini pun mewakili kerajaan PN juga.
Hasrat UMNO bahawa hanya Menteri Besar yang diganti dan bukan kerajaan PN yang perlu ditukar, meski nampak senang untuk disebut, realitinya tidaklah mudah untuk diterima khususnya bagi Bersatu dan Peja sendiri.
Bersatu tentu saja akan dilihat tiada harga diri, memalukan, malah diketawakan semua orang jika sekiranya masih sanggup bersama dan menyokong Menteri Besar daripada UMNO yang sebelum itu bertindak menjatuhkan pemimpinnya daripada jawatan Menteri Besar.
Tidak pernah dalam sejarah ada orang bertindak menjatuhkan rakan sendiri dalam kerajaan melalui usul undi percaya yang dibentangkan.
Biasanya, usul undi percaya, jika dikemuka oleh rakan sendiri, ia adalah bertujuan untuk mengesahkan kedudukan seseorang agar tidak lagi dipertikaikan di kemudian hari.
Sebaliknya, UMNO Perak membawa usul undi percaya adalah sebagai tipu daya untuk menjatuhkan Peja.
Difahamkan, melalui usul undi percaya itu, bukan saja Peja dan Bersatu kena tipu, malah Pas pun kena auta sekali dengan UMNO.
Maka, siapa pun jika dalam kedudukan Bersatu, pasti akan mengambil keputusan berkerat rotan dan berpatang arah andai diperlakukan sedemikian rupa.
UMNO yang menjatuhkan Peja mungkin senang untuk mengatakan “marilah kita bersatu semula” tetapi Bersatu yang dikhianati tentu saja hati mereka sudah hancur berkecai dibuatnya.
Kalau UMNO pun dikhianati seperti itu, belum tentu ia sanggup berbaik dan duduk semeja kembali.
Kecuali jika Bersatu benar-benar sudah tiada harga diri dan sanggup ditertawakan dunia, barangkali bersedialah mereka menyokong Sharani sebagai Menteri Besar baru, seterusnya berada pula di bawah kekuasaan UMNO yang menjatuh dan memalukan mereka sebelumnya.
(Shahbudindotcom 08/12/2020)

0

0

votes
Article Rating
Kongsikan artikel ini


GANDINGAN BERSATU DAN PAS BUKAN SAJA BOLEH TOLAK SHARANI, MALAH BILA2 MASA BOLEH JATUHKAN MB UMNO

Dalam mesyuarat Majlis Tertingginya semalam, Bersatu membuat pendirian sebarang keputusannya mengenai penubuhan kerajaan baru di Perak akan dibuat bersama dengan Pas.
Ini bermakna, dengan Bersatu mempunyai 5 Adun dan Pas 3 Adun, gabungan kedua-duanya memiliki jumlah 8 Adun kesemuanya.
Walaupun besar kemungkinan Bersatu akan menerima pembentukan kerajaan baru itu nanti, tetapi bersamanya parti itu dengan Pas dalam ketetapannya memberi erti suatu keadaan yang bahaya dan tidak selamat buat UMNO.
Bersama UMNO yang mempunyai 25 Adun, persetujuan Bersatu yang bergabung dengan Pas dengan sendirinya memperlihatkan kerajaan baru boleh dibentuk semula berdasarkan gabungan tiga parti itu mempunyai jumlah 33 Adun daripada 59 Adun keseluruhannya.
Dengan berpadunya Bersatu dan Pas dalam kerajaan baru itu nanti, setidak-tidaknya dua bahaya sedang menanti UMNO:-
Pertama, Bersatu dan Pas boleh berkeras menolak calon Menteri Besar yang telah diputuskan UMNO, Sharani Mohamad.
Hujah bahawa Sharani telah mengetuai dan merancang pengkhianatan untuk menjatuhkan Ahmad Faizal Azumu atau Peja boleh saja menjadi alasan yang cukup kuat bagi Bersatu dan Pas untuk sepakat menolak Adun Kota Tampan itu.
Penolakan Bersatu dan Pas itu tentu saja akan membuatkan Sharani terhalang daripada mengangkat sumpah sebagai Menteri Besar Perak.
Sebagai tawar menawar, Bersatu dan Pas boleh pula meletakkan syarat bahawa sokongan mereka hanya akan diberikan untuk membentuk kerajaan baru jika Adun UMNO selain Sharani yang dinamakan sebagai calon Menteri Besar.
Keadaan ini mungkin akhirnya membuka peluang kepada Adun Pangkor, Zambry Abdul Kadir atau Adun Rungkup, Shahrul Zaman Yahya untuk dinamakan sebagai calon baru Menteri Besar Perak.
Kedua, melalui penggabungan Bersatu dan Pas itu juga akan mejadikan mereka sebagai “king maker” dalam kerajaan baru yang diterajui UMNO nanti.
Melalui 8 kerusi daripada 33 kerusi yang membentuk kerajaan negeri, Bersatu dan Pas bukan saja boleh menuntut pengagihan jawatan yang seimbang dalam pelbagai posisi, malah bila-bila masa boleh meletakkan Menteri Besar dalam ugutan mereka.
Kalau Menteri Besar UMNO enggan tunduk kepada kemahuan mereka, tidak mustahil nantinya sokongan akan ditarik dan akan menyebabkan jatuh lagi kerajaan negeri.
Akhirnya, meskipun melalui usul undi percaya yang dirancang berjaya membuatkan UMNO menduduki kerusi Menteri Besar Perak yang diidam-idamkan, pergantungan nyawa talian hayat tetap kepada Bersatu dan Pas.
Paling malang, mungkin ini akan membuatkan Sharani terlepas rezeki sekali lagi untuk menjadi Menteri Besar Perak, setelah sebelum ini dikhabarkan sudah tiga kali ditimpa nasib yang sama.
(Shahbudindotcom 08/12/2020)

0

0

votes
Article Rating
Kongsikan artikel ini


UMNO MASIH ‘MUKA TAK MALU’, BERSATU LEBIH ADA ‘AIR MUKA’

Susulan kemelut politik di Perak, UMNO dan Bersatu mengadakan mesyuarat Majlis Tertinggi pada waktu yang hampir sama malam tadi.
Dalam mesyuarat tersebut, UMNO antara lain memutuskan agar kerajaan PN di Perak yang melibatkan UMNO, Bersatu dan Pas hendaklah terus dikekalkan.
Dalam erti kata lain, bermakna UMNO, walaupun telah bertindak menjatuhkan seorang Menteri Besar daripada Bersatu, namun masih mengharapkan parti itu menyokong mereka membentuk kerajaan negeri yang baru.
Lebih mudah untuk difahami lagi, UMNO nampaknya masih “bermuka tak malu” mengharapkan lagi kerjasama Bersatu di sebalik mereka telah bertindak memalukan parti tersebut.
Tapi, berbeza dengan keputusan mesyuarat Majlis Tertinggi Bersatu di mana mereka tidak menyebut langsung untuk terus bekerjasama dengan UMNO, tetapi khusus memberi penekanan melibatkan kedudukan Bersatu dan Pas serta gabungan PN saja.
Apa yang lebih Bersatu tekankan, sebarang keputusan yang akan mereka ambil, ia akan mengambil kira ketetapan bersama rakan-rakan gabungan PN, khususnya Pas.
Malah untuk mengekalkan kestabilan politik di Pusat dan Perak, Bersatu hanya mahu memperkukuh hubungannya dengan Pas melalui PN semata-mata.
Lebih jelas, ternampak yang menjadi keutamaan Bersatu ialah gabungan PN dan hubungannya dengan Pas, bukannya kedudukan kerajaan PN yang turut ada UMNO didalamnya.
Dengan tidak menyebut sama sekali untuk terus bekerjasama dengan UMNO, selain menunjukkan Bersatu amat kecewa dengan UMNO, Bersatu terlihat lebih mempunyai “air muka” berbanding UMNO.
Setelah dimalukan oleh UMNO, Bersatu kini hanya ingin terus menambat hati Pas agar terus bersama mereka.
Yang penting, sebarang keputusan yang akan diambil Bersatu adalah ketetapan bersama parti itu dengan Pas.
Di mana UMNO dalam hubungan “cinta tiga segi” ini?
Dengan semakin berjaya menambat hati Pas, Bersatu tidak mustahil sedang merancang sesuatu untuk terus mengenepikan UMNO.
(Shahbudindotcom 08/12/2020)

0

0

votes
Article Rating
Kongsikan artikel ini


PERMOHONAN MAAF ZAHID HAMIDI ANCAM MASA DEPAN UMNO?

Walaupun krisis politik di Perak boleh dianggap sudah selesai dengan Bersatu dan Pas akhirnya setuju menerima Saarani Mohamad sebagai calon Menteri Besar yang baharu, tetapi ia dibayar dengan harga yang mahal apabila Presiden UMNO, Zahid Hamidi terpaksa meminta maaf atas kekhilafan menjatuhkan Ahmad Faizal Azumu melalui tipu daya undi percaya.
Berikutan persetujuan menerima Saarani itu, Istana Perak kemudian memaklumkan majlis angkat sumpah Saarani sebagai Menteri Besar akan diadakan pada jam 11 pagi esok.
Dengan itu juga, janji Pas sebelum ini tidak mahu terlibat dalam pembentukan kerajaan baharu kerana kecewa dengan cara Peja dijatuhkan turut bersepai umpama debu-debu berterbangan di udara.
Bersetujunya Bersatu dan Pas menerima Saarani, bermakna mereka tentulah mengharapkan dilantik mengisi jawatan Exco Kerajaan Negeri di bawah kepimpinan Menteri Besar baharu itu.
Begitulah lumrahnya dalam politik, dalam kuatnya jerit pekik mempertahankan prinsip kononnya, akhirnya terkulai juga kepada nikmat jawatan serta gaji lumayan yang sayang untuk dilepaskan.
Begitu pun, dalam penyelesaian krisis di Perak ini, apa yang menimbulkan kemusykilan ialah tindakan Zahid Hamidi meminta maaf atas perbuatan Adun-Adun UMNO menumbangkan Peja yang dianggapnya sebagai suatu kekhilafan.
Mengapa perlu meminta maaf dan menganggap tindakan menjatuhkan Peja suatu kekhilafan?
Bukankah sepertimana yang disebut oleh Nazri Aziz, perbincangan untuk menjatuhkan Peja ini sudah dilakukan sejak dua bulan yang lalu lagi?
Kalau sudah dibincang sejak dua bulan yang lalu, bagaimana boleh dikata tindakan Adun-Adun itu suatu kekhilafan?
Dalam hal ini, apakah Zahid Hamidi secara sukarela memohon maaf agar Bersatu dan Pas sedia bertolak ansur menyokong calon Menteri Besar daripada UMNO atau beliau sebenarnya telah dipaksa untuk meminta maaf?
Namun, dengan permohonan maaf yang dibuat Zahid Hamidi itu, yang nyata ia telah meletakkan UMNO dalam keadaan terhutang budi kepada Bersatu dan Pas kerana memberi persetujuan kepada Saarani untuk dilantik sebagai Menteri Besar.
Ia dalam waktu yang sama menjadikan Bersatu dan Pas berasakan mereka adalah kuasa penentu dalam sebarang perundingan dengan UMNO di masa akan datang.
Dengan itu, dalam persiapan bagi menghadapi PRU15 akan datang, Bersatu yang sudah bergabung kukuh dengan Pas bila-bila masa saja boleh menekan UMNO, bukan saja untuk terus memberi sokongan kepada Muhyiddin Yassin sebagai Perdana Menteri, malah agar Bersatu diberikan lebih banyak kerusi berbanding UMNO.
Oleh kerana Zahid Hamidi sudah meminta maaf dan Bersatu bersama Pas pula telah bertolak ansur memberikan jawatan Menteri Besar Perak kepada UMNO, apa lagi yang Presiden UMNO itu mampu mempertahankan kepentingan parti dalam soal pembahagian kerusi pada PRU akan datang?
Tambahan lagi, dalam percaturan politik melibatkan UMNO, Bersatu dan Pas ini, yang ternampak berkuasa dan mengatur segala-galanya ialah gandingan tiga serangkai – Hamzah Zainuddin, Annuar Musa dan Takiyuddin Hassan.
Hamzah adalah Setiausaha Agung Bersatu, Annuar merupakan Setiausaha Agung BN dan Takiyuddin pula adalah Setiausaha Agung Pas.
Kepintaran tiga serangkai ini menonjolkan diri telah menyebabkan Setiausaha Agung UMNO, Ahmad Maslan terpinggir dan diketepi dalam banyak perkara.
Dalam kenyataan media terbaru berkenaan penyelesaian krisis di Perak ini, walaupun tertera logo UMNO bersama logo Bersatu dan Pas dalam siaran media yang diedarkan, tetapi UMNO jelas diwakili oleh Annuar dan bukannya Ahmad Maslan.
Dengan urusan UMNO sendiri nampaknya sudah “dihijack” oleh Annuar sebagai Setiausaha Agung BN yang lebih pro Bersatu, sebenarnya masa depan yang gelap sedang menanti UMNO jika terus bersama kerajaan PN ini sehingga detik PRU15 akan datang.
UMNO mungkin berjaya mengalahkan Bersatu di Perak, tetapi kekalahan lebih besar sedang menanti di laluan masa depannya.
(Shahbudindotcom 09/12/2020)

0

0

votes
Article Rating
Kongsikan artikel ini


HUBUNGAN UMNO-BERSATU REALITINYA BOLEH DIKIRA SUDAH BERAKHIR….

Atas apa hujah dan alasan sekali pun, apa yang berlaku di Perak sehingga tumbangnya Ahmad Faizal Azumu atau Peja sebagai Menteri Besar adalah suatu tindakan khianat dan perbuatan tikam belakang.
Ia boleh diumpamakan seperti seseorang yang menjemput kawannya minum petang, tetapi dibubuhnya racun dalam cawan sehingga kawannya tadi tergolek dan tumbang.
Kata seorang kawan lain yang takut bini pula, tindakan UMNO itu boleh juga disamakan seperti suami yang khianat bermain kayu tiga di ruang tamu di depan isterinya sendiri.
Bermakna, dalam kedua-dua keadaan, hubungan baik mustahil hendak dipulihkan semula.
Bolehkah seseorang yang meracun kawannya sehingga tumbang tiba-tiba meminta keluarga kawannya itu menerimanya sebagai kawan semula seperti dulu?
Bolehkah juga seorang suami yang bermain kayu tiga tadi berkata kepada isterinya – marilah kita kukuhkan semula rumahtangga kita?
Untuk itu, dalam kes di Perak, adalah mustahil sebenarnya untuk UMNO dan Bersatu memulihkan hubungan atau berkawan semula seperti dahulu.
Apabila Setiausaha Agung UMNO, Ahmad Maslan dilaporkan menulis surat kepada rakan sejawatnya dalam Bersatu dan Pas meminta agar kerajaan PN terus dipertahankan di Perak, ini benar-benar sesuatu yang kelakar sebenarnya.
Boleh jadi Ahmad Maslan belum begitu masak dengan rencam kehidupan atau mungkin beliau jenis manusia yang berada hanya dirinya saja betul sepanjang masa.
Mahu tidak tahu, menumbangkan rakan sendiri sebagaimana dilakukan UMNO terhadap Peja adalah sesuatu yang menyakitkan buat Bersatu dan Muhyiddin Yassin.
Siapa pun jika diperlakukan demikian, hatinya pasti luka, luluh, remuk dan hancur berderai bak debu-debu berterbangan.
Rasa percaya Bersatu terhadap UMNO pasti sudah hilang bersama pengkhianatan yang dilakukan itu.
Muhyiddin pun barangkali selepas ini sudah rasa malas mahu berjumpa Zahid Hamidi lagi.
Dalam erti kata lain, hubungan UMNO dan Bersatu, bukan saja di Perak, malah di peringkat pusat pun, sebenarnya sudah berakhir sebaik saja episod di Perak itu.
Baik UMNO atau Bersatu, adalah sia-sia dan membuang masa saja untuk mereka terus cuba memulihkan kembali hubungan dan rasa kepercayaan sesama mereka.
Bagi Bersatu, mereka berhak dan akan lebih dihormati jika meninggakan terus UMNO untuk meneruskan perjuangan masa depannya bersama rakan lain yang lebih dipercayai.
Seorang isteri yang dikhianati dengan perbuatan suami bermain kayu tiga didepannya akan dianggap tidak senonoh atau sudah kena bomoh jika terus berbangga dengan perkahwinan sedia ada.
Lagi pun, setelah berkhianat di Perak, tidak mustahil khianat lain sedang disusun dan kerana itu, jangan sampai Bersatu dikhianati lagi di lain masa.
Begitu juga dengan UMNO, selain kelakar dan perangainya jelas entah apa-apa kerana setelah berani berbuat khianat, tapi mati-mati ingin merujuk semula kepada isteri lama.
Berani buat beranilah tanggung, berani khianat mestilah berani juga keluar rumah atau lain kali fikir masak-masak dulu sebelum buat sesuatu.
Buat malu hero saja, berani khianat dan berani main kayu tiga, tapi mati-mati mahu tidur sekatil lagi dengan isteri lama.
(Shahbudindotcom 09/12/2020)

0

0

votes
Article Rating
Kongsikan artikel ini


PESANAN UNTUK MUHYIDDIN – JANGAN BIARKAN NASIB PEJA TERHOYONG-HAYANG TANPA DIBELA

Setelah berakhir krisis politik di Perak, yang menjadi penantian kini ialah apakah pembelaan yang akan dilakukan oleh Muhyiddin Yassin kepada Ahmad Faizal Azumu atau Peja?
Apakah dengan Bersatu dan Pas akhirnya sedia menyokong Saarani Mohamad sebagai Menteri Besar sebagaimana yang dikehendaki oleh UMNO, tetapi melakukannya dengan cara memalukan Peja, nasib bekas Menteri Besar Perak itu akan berakhir begitu saja?
Apakah Peja bakal senasib dengan bekas Menteri Besar Johor, Dr. Shahruddin Jamal yang juga terpaksa menyerahkan jawatannya kepada pemimpin UMNO, Hasni Mohamad mengambil alih tempatnya, namun hanya diberi imbuhan menjaga nanas selaku Pengerusi Lembaga Nanas saja?
Dalam hal ini, sesuatu yang tidak harus kita lupa ialah kedudukan Peja sebagai Timbalan Presiden Bersatu, pemimpin nombor dua dalam parti selepas Muhyiddin.
Sebagai pemimpin nombor dua Bersatu, apabila beliau dimalukan oleh UMNO melalui usul undi percaya, tetapi sebenarnya merupakan undi tidak percaya untuk menjatuhkannya, bermakna Bersatu secara keseluruhannya turut sama telah dimalukan.
Maka, Peja sepatutnya dibela dengan memberikan kedudukan yang setaraf dengan jawatannya dalam Bersatu.
Tentu akan memalukan sekali lagi andai beliau hanya diberi jawatan “sekadar di pinggiran” seperti yang diberikan kepada Dr. Shahruddin, bekas Menteri Besar Johor sebelum ini.
Lagi pula, dalam Bersatu, dua Naib Presidennya, Dr. Radzi Jidin dan Dr. Ronald Kiandee adalah masing-masing diberi jawatan Menteri Kanan Pendidikan serta Menteri Pertanian dan Industri Makanan.
Seorang lagi Naib Presidennya, Rafiq Naizamohideen adalah Exco Kerajaan Negeri Melaka.
Setiausaha Agung Bersatu, Hamzah Zainuddin diberikan jawatan Menteri Dalam Negeri dan calon yang kalah bertanding jawatan Naib Presiden, Redzuan Md Yusof atau Pak Wan masih dikekalkan sebagai Menteri Tugas-Tugas Khas.
Azmin Ali yang dipecat daripada PKR dan kemudian menyertai Bersatu, lalu diberi jawatan Ahli MPT, senang-senang dapat jawatan Menteri Kanan MITI.
Beberapa pemimpin lain dalam Bersatu, sama ada memang asal daripada Bersatu atau melompat daripada UMNO atau PKR, masing-masing ada jawatan dalam kerajaan sebagai menteri atau timbalan menteri.
Maka, takkan Peja sebagai Timbalan Presiden Bersatu hanya mahu dibiarkan terhoyong-hayang begitu saja tanpa jawatan?
Selain mengaibkan institusi parti dengan membiarkan beliau tanpa jawatan, jika berlanjutan sampai ke pemilihan seterusnya, jawatan yang disandangnya sekarang pun boleh turut sama melayang.
Mahu tidak mahu, Peja semestinya harus diberikan jawatan dalam kerajaan yang bersesuaian dengan kedudukannya.
Setelah dijatuh dan dimalukan oleh UMNO, apabila diberikan jawatan, setidak-tidaknya ternampaklah ada pembelaan terhadapnya.
Muhyiddin dan Bersatu pun tidaklah dipandang orang sebagai tidak tahu mengenang budi serta menghargai pengorbanan Peja selama ini.
Selain tentu banyak sumbangan dan jasa beliau, baik kepada kerajaan negeri atau parti, kemuliaan dan sumbangan terbesar Peja ialah kesediaannya berundur secara baik dan kemudian akur dengan keputusan Bersatu menyokong Saarani sebagai Menteri Besar baharu, meskipun orang itulah yang mengetuai gerakan menggulingkannya melalui tipu daya usul percaya.
Orang lain belum tentu ada kesediaan berjiwa besar sepertinya.
Maka, jangan tidak dihargai dan tidak dibela nasib Peja dengan tidak memberikannya apa-apa, walaupun beliau memang diketahui sudah kaya-raya.
Tanpa keraguan dan pernah ditulis sebelum ini, paling sesuai untuk menghargai Peja ialah dengan Muhyiddin tanpa berlengah lagi melantiknya sebagai Timbalan Perdana Menteri.
Di samping padan dengan kedudukannya sebagai Timbalan Presiden Bersatu dan bekas Menteri Besar, pejabat Timbalan Perdana Menteri dan kediaman rasmi Sri Satria pun sudah lama kosong begitu saja.
Dengan adanya Peja mengisi pejabat dan kediaman itu, sekurang-kurangnya meriah juga dua tempat tersebut.
Para penyokong Peja pun adalah juga tempat baru untuk berteruh dan bernaung.
(Shahbudindotcom 10/12/2020)

0

0

votes
Article Rating
Kongsikan artikel ini


TERNYATA YANG PAS KEJAR HANYALAH JAWATAN…..

Mula-mula ini pendiriannya….
Kemudian ini penegasan Pas sebaik Peja dijatuhkan…
Akhirnya, setelah Saarani mengangkat sumpah sebagai Menteri Besar Perak yang baharu, ini pula permintaannya….
Ehhh…perjuangan Pas ini apa sebenarnya?
Ingatkan yang menjadi keutamaan parti itu ialah hudud, RUU355, membela Adib, kempen BMF dan lain sebagainya.
Rupa-rupanya jawatan dalam kerajaan juga yang mereka kejar dan utamakan.
Sebab itulah dalam sekelip mata saja sanggup buat u-turn dari segi pendirian.
Tak malu ke sampai sanggup meminta-minta begini?
(Shahbudindotcom 10/12/2020)

0

0

votes
Article Rating
Kongsikan artikel ini


ADAKAH INI BERMAKNA UMNO KHIANAT PERJANJIAN?

Walaupun Saarani Mohamad daripada UMNO telah mengangkat sumpah sebagai Menteri Besar Perak dan Bersatu pun setuju memberi sokongan terhadapnya, kekeruhan hubungan antara dua parti nampaknya masih lagi belum selesai.
Ternampak juga permohonan maaf Zahid Hamidi atas tindakan UMNO menjatuhkan Ahmad Faizal Azumu atau Peja gagal mengubati luka yang berbekas di hati Bersatu.
Kali ini Hamzah Zainuddin, Setiausaha Agung Bersatu mengungkit pula tentang perjanjian antara Bersatu, UMNO dan Pas ketika pembentukan Perikatan Nasional atau PN pada Februari lalu.
Kata beliau, mengikut konsensus yang dicapai dalam pembahagian jawatan Ketua Menteri dan Menteri Besar ketika itu, Perak sepatutnya kekal menjadi milik Bersatu kerana ia dipegang oleh wakil parti itu sebelum pembentukan PN lagi.
Menurutnya, perjanjian itu telah dimeterai antara Presiden UMNO, Ahmad Zahid Hamidi, Presiden Bersatu, Muhyiddin Yassin dan Presiden Pas, Haji Hadi Awang.
“Ketika pembentukan Kerajaan PN di peringkat pusat, kedudukan kerajaan-kerajaan negeri juga diambil kira bagi memastikan wujud kesinambungan antara kepimpinan kerajaan pusat dan kerajaan negeri.
“Bagi tujuan tersebut, kerjasama politik tidak dijalinkan atas dasar parti yang mempunyai bilangan ADUN terbesar semata-mata, tetapi ia juga atas dasar tolak ansur dan persetujuan bersama di antara semua parti yang terlibat,” jelas Hamzah yang juga merupakan Menteri Dalam Negeri.
Hamzah menyebut bagaimana Johor diserahkan semula kepada UMNO, menjadikan jumlah negeri yang diketuai parti itu menjadi empat – termasuk Melaka, Perlis dan Pahang.
Bagi Pas pula, persetujuan dicapai untuk mengetuai Kelantan, Terengganu, dan Kedah, manakala Gabungan Parti Sarawak (GPS) kekal menerajui Sarawak.
“Alhamdulillah, persefahaman politik itu telah terbukti dapat mengukuhkan kedudukan kepimpinan kerajaan PN dalam Pilihan Raya Negeri (PRN) Sabah baru-baru ini.
“PN telah menguasai semula negeri tersebut dan persetujuan juga telah dicapai untuk wakil Bersatu menjawat jawatan Ketua Menteri bagi negeri Sabah,” ujarnya lagi.
Berdasarkan kenyataan Hamzah ini, adakah ia bermakna UMNO yang merampas Perak telah mengkhianati perjanjian yang telah dipersetujuinya bersama Pas dan Bersatu?
Bolehkah Zahid Hamidi dan Hadi Awang mengesahkan wujudnya perjanjian sebagaimana diaebut Hamzah ini?
(Shahbudindotcom 11/12/2020)

0

0

votes
Article Rating
Kongsikan artikel ini


AKIBAT MEMILIH SI PANDIR JADI PEMIMPIN

Sungai Mekong tu, mula dari Tibet, bawak ke China, jadi sempadan China-Myanmar, Myanmar-Laos, Thailand-Laos, masuk ke Laos, kemudian ke Kemboja, sampailah ke Vietnam.
Ada pernah dengar Tibet mintak duit sebab bekalkan air sungai kat mana-mana negara tu?
Air sungai ni kita sebut sebagai ‘semula jadi’. Maksudnya kau tak perlu keluarkan belanja pun memang dia dah ada mengalir dari zaman ke zaman, dengan syarat kau jagalah kawasan tadahan air tu iaitu hutan.
Tapi disebabkan ada Menteri Besar paling bebal dalam sejarah peradaban negara, boleh pulak dia gertak nak sekat air sungai tu dari masuk ke negeri lain sebab tak nak bayar caj bekalan air mentah. Dia ingat sungai bila disekat boleh berhenti macam tu je ke?
Habis tu nak alirkan ke mana? Rumah nenek dia? Nak ubah masuk ke sungai lain? Kau nak bagi penduduk tepi sungai tu mampos tiba² air sungai naik mendadak?
Nak ubah aliran sungai ke tempat lain semata-mata tak nak air sungai tu lalu kat Penang punya pasal, agaknya dia nak ‘bina’ sungai baru la. Biar padan muka tak ada sungai yang lalu negeri tu.
Kos ambil alih tanah, tender nak korek, nak bina tebing sekian-sekian mungkin menelan belanja sampai RM5 bilion. Siapa suruh Penang degil sangat tak nak bayar RM50 juta. Hasil REE pun dah RM43 trilion, apa sangatlah RM5 bilion tu kan. Bijak sungguh kepala otak Menteri Besar hangpa.
Hairan sungguh aku, sesama negeri dalam negara yang sama pun boleh bergaduh bab air sungai. Dengar ke negara luar jadi bahan ketawa je.
Bila pemimpin tu buat kenyataan bodoh, janganlah ikut sekali bebal dia tu. Hairan aku bila baca komen, “Terbaik MB tegas”, “Jangan bagi muka dengan geng-geng sepet”. Tegas dengan bangang tu jauh beza tau. Apa yang seronok sangat dapat sekat air ke Pulau Pinang? Habis tu kau ingat penyokong, pentaksub parti kau tak ada kat negeri tu?
Sokong janganlah sampai taksub, ada otak tu guna untuk berfikir, bukan apa je yang keluar dari mulut pemimpin parti sokong bulat-bulat. Yang salah cakap salah. Tapi apakan daya memang dah didoktrinkan macam tu. Wala’ katanya.
Pulau Pinang tegur supaya jangan buat pembalakan di Ulu Muda tu supaya ekosistem tak terganggu. Jangan sampai air sungai tu tercemar dan Tasik Ulu Muda tu jadi kering sebab hutan berdekatan yang bekalkan air tu dah kena balak sampai licin.
Tasik Ulu Muda tu sumber air utama ke tiga negeri, Kedah, Pulau Pinang dan Perlis. Kalau keringlah tasik tu, jangankan Penang, orang Kedah pun mampos takde sumber bekalan air. Jadi apa yang kau ego sangat tak boleh terima bila jiran tegur supaya jaga elok-elok sumber air yang ada dalam negeri kau?
Kerisauan tu wajarlah sebab rekod parti tu mentadbir memang teruk bab jaga alam sekitar. Kau tengok Kelantan cukup dah. Sebab tak jaga sungai-sungai semula jadi yang bekalkan berjuta-juta gelen air sehari, sampai sekarang masalah air kat negeri tu tak selesai.
Takkan tak pernah nampak dengan mata kau sendiri berapa banyak air terutamanya di Sungai Kelantan yang mengalir ke laut setiap hari? Tapi kenapa air tu tak boleh guna jadi sumber bekalan air bersih untuk rakyat Kelantan? Sebab dah tercemar la.
Bila berlaku pembalakan di kawasan padalaman, air tu dah tercemar daripada kawasan hulu lagi, bila dah lalu di pekan-pekan dan bandar-bandar makin teruk disebabkan pencemaran sampah, kumbahan, sisa industri dan sebagainya.
Yang kau nampak warna air sungai tu macam ‘teh beng’ tu sebab pembalakan la. Apa yang kau bodoh sangat susah nak faham?
Sembang ‘Islam’ kat mulut je. Tak tau belajar agama macam mana alih-alih yang dia galak nak potong tangan, nak sebat, nak rejam, nak pancung orang je. Berlambak-lambak ayat dalam al-Quran tentang pentingnya jaga hutan, jaga sumber air, jangan buat kerosakan atas muka bumi tak praktikkan pun.
Kredit: Nur Hadi Muhammad

3.3

4

votes
Article Rating
Kongsikan artikel ini


GABUNGAN BESAR HANYA AKAN JADIKAN UMNO PARTI MELAYU NOMBOR DUA

Bulan lalu, Setiausaha Agung BN, Annuar Musa melontarkan idea perlunya diwujudkan “grand coalition” yang melibatkan parti-parti yang menolak Pakatan Harapan atau PH.
Katanya, sudah terlalu lama politik negara ini berlegar di sekeliling dua atau tiga personaliti bagi mempertahan atau menentang individu tertentu.
“Cukup-cukuplah. Malah penyatuan ummah tidak harus terbatas setakat UMNO, PAS dan Bersatu semata-mata.
“Saya ingin menganjurkan pembentukan suatu “grand coalition”yang melibatkan sekurang-kurangnya 12 atau 13 parti politik yang sealiran,” katanya lagi.
Annuar seterusnya mencadangkan muafakat besar itu melibatkan BN, PN, MN, Gabungan Parti Sarawak (GPS) dan Gabungan Rakyat Sabah (GRS) yang disifatkannya telah menunjukkan kerjasama berkesan dalam kerangka pembentukan kerajaan Perikatan Nasional yang diterajui Muhyiddin Yassin.
Semalam pula, rakan baik Annuar, Hamzah Zainuddin tampil mencadangkan pembentukan sebuah gabungan besar melibatkan PN, BN dan GPS bagi menghadapi PRU15 akan datang.
Hamzah yang juga Setiausaha Agung Bersatu berkata, pemeteraian piagam antara PN, BN dan GPS itu akan memastikan kelangsungan kerjasama antara ketiga-tiga pihak dan dapat meningkatkan keyakinan rakyat.
“Dengan termeterainya piagam ini, rakyat akan lebih yakin bahawa gagasan tersebut mempunyai kestabilan politik yang kukuh serta keupayaan untuk terus mentadbir negara melalui dasar-dasar bagi memajukan ekonomi, membangunkan negara dan membela rakyat di masa hadapan,” katanya dalam satu kenyataan.
Jika diperhatikan, kenyataan Hamzah semalam adalah sambungan terhadap lontaran idea yang dibuat Annuar sebelumnya.
Mereka berdua seolah-olah sedang sambut-menyambut bagi menjadikan idea gabungan besar itu menjadi kenyataan.
Selain mereka berdua berkawan baik, Annuar dan Hamzah juga sama-sama memegang jawatan Setiausaha Agung iaitu BN dan PN serta kedua-duanya dikenali sebagai penyokong kuat Muhyiddin.
Apa sebenarnya “grand coalition” atau gabungan besar itu?
Sebenarnya, idea itu tidak lain adalah bertujuan untuk menjadikan Bersatu melalui PN terus memimpin kerajaan selepas PRU15 akan datang dengan Muhyiddin dikekalkan lagi sebagai Perdana Menteri.
Dengan idea “grand coalition” itu datang daripada Annuar dan Hamzah, sudah tentulah tujuan besarnya untuk meletakkan Muhyiddin sebagai pemimpin utama gabungan tersebut.
Dengan Muhyiddin diletakkan sebagai kepalanya, bermakna Bersatu akan menjadi parti utama atau peneraju gabungan besar itu.
Apabila Bersatu menjadi parti utama atau penerajunya, bererti juga UMNO hanya akan menjadi kedua saja.
Melaluinya, maka Bersatu akan menuntut jumlah kerusi paling banyak untuk ditandingi, meletakkan UMNO di tempat kedua dan Pas di tempat ketiga.
Tetapi, oleh kerana Bersatu hanya ada ahli sekitar 200 ribu, jentera pilihanraya untuk menghadapi PRU15 akan digabungkan bersama dengan UMNO yang ada keahlian 3.4 juta dan Pas dengan keahlian 1 juta.
Dengan kata lain, gabungan besar itu selain untuk meletakkan Bersatu sebagai peneraju dengan kerusi paling banyak untuk ditandingi dan UMNO di kedudukan kedua serta Muhyiddin dapat terus dikekalkan, ia juga meletakkan Bersatu berupaya menumpang kekuatan jentera dan akar umbi UMNO serta Pas untuk menghadapi PRU15 datang.
Namun, di mana kedudukan UMNO akhirnya?
Selama lebih 60 tahun UMNO menjadi parti Melayu dominan dan peneraju kepada BN dan negara, tidakkah sesuatu yang memalukan apabila ia hendak dijadikan parti nombor dua di belakang Bersatu?
Lantaran itu, “bodoh” sangatlah UMNO kalau ia setuju bersama dalam gabungan besar yang ideanya tidak sukar ditelah adalah hasil pemikiran bersama Annuar dan Hamzah bagi kepentingan masa depan mereka dan juga Muhyiddin semata-mata.
(Shahbudindotcom 12/12/2020)

0

0

votes
Article Rating
Kongsikan artikel ini


MB PERAK MESTI KETEPIKAN ADUN DERHAKA SEBAGAI EXCO KERAJAAN NEGERI

Hakikat bahawa Pas telah menderhaka kepada Sultan Perak berikutan tindakan tiga Adunnya di negeri itu menolak untuk mengadap sebagaimana telah dititahkan akhirnya terjawab dengan sendirinya.
Jika sebelum ini Pas mempertahankan tindakan tiga Adunnya tidak mengadap itu bukan suatu penderhakaan, kini mereka sendiri bagai cacing kepanasan dibuatnya.
Ia berikutan tiga Adun Pas Perak semalam mengadakan sidang media secara mengejut untuk memohon ampun secara terbuka kepada Sultan Perak, Sultan Nazrin Muizzuddin Shah atas kegagalan mereka mengadap baginda sebagaimana dititahkan pada Selasa lalu.
Pesuruhjaya PAS Perak, Razman Zakaria berkata, beliau dan dua Adun lain mengakui ‘kekhilafan’ mereka kerana tidak mengadap baginda sepertimana telah dititahkan.
“Sehubungan dengan itu, PAS Perak juga akan mengutuskan surat bagi menzahirkan permohonan keampunan kami,” kata Razman pada sidang media ringkas berkenaan perkara tersebut.
Maknanya, dengan memohon ampun kepada Sultan Perak, Pas dengan sendirinya mengakui mereka telah melakukan penderhakaan
Jika tiada penderhakaan, mengapa dan untuk apa mereka memohon keampunan?
Dalam hal ini, tanpa keraguan lagi bahawa tindakan tiga Adun Pas berkenaan yang lebih akur kepada arahan parti berbanding titah Istana adalah suatu penderhakaan yang jelas lagi nyata.
Ada keputusan atau tidak berhubung kemelut politik Perak, apabila datang titah mengadap daripada Istana, keutamaan menjunjung perintah Raja tidak boleh tidak, sepatutnya mestilah sentiasa didahulukan.
Dalam waktu yang sama, Presiden Pas, Haji Hadi Awang juga dilaporkan turut mengutus surat kepada Istana Perak untuk beliau memohon mengadap Sultan Nazrin.
Dalam suratnya, Haji Hadi menjelaskan, tujuan mengadap itu adalah untuk menyembah maklum situasi politik di Perak yang melibatkan pendirian Pas.
Adalah jelas bahawa dengan hasrat mahu mengadap ini juga memperlihatkan Hadi Awang sendiri mengakui kekhilafan tiga Adunnya tidak datang mengadap itu merupakan suatu penderhakaan.
Jika tiada penderhakaan dan bukan untuk memohon ampun, mengapa dan untuk apa juga Hadi Awang mahu mengadap Sultan Perak?
Tambahan lagi, dengan Saarani Mohamad sudah mengangkat sumpah sebagai Menteri Besar, kemelut politik di Perak boleh dikira sudah berakhir dan tiada keperluan lagi untuk mana-mana pihak mengadap Sultan Nazrin.
Dalam hal ini, walaupun Menteri Besar ada menyebut soal perlantikan Adun Pas sebagai Exco Kerajaan Negeri bergantung kepada perkenan Sultan Perak, tetapi beliau seharusnya bertindak lebih proaktif daripada itu.
Sebagai bukti menjunjung kasih dan mendaulatkan institusi Raja, Saarani tidak harus sama sekali menamakan Adun Pas untuk dilantik sebagai Exco Kerajaan Negeri Perak.
Walaupun lima Exco sudah dilantik dan lima lagi bakal dinamakan tidak lama lama, nama Adun Pas tidak wajar dilantik langsung mengisi baki lima kekosongan yang ada.
Tidak kira sama ada permohonan ampun itu diterima oleh Sultan Perak atau sebaliknya, Saarani harus menunjukkan bukti awal l yang memperlihatkan ada pengajaran diberikan kepada tiga Adun Pas berkenaan.
Melengah-lengahkan perlantikan arau menunggu mereka itu diampun baru beliau mahu memenuhkan kouta perlantikan Exco hanya menunjukkan Saarani seolah-olah cuba memberi tekanan kepada Sultan Perak.
Maka, cara terbaik ialah sama ada diberi keampuan atau tidak, Adun Pas mesti dikecualikan daripada dilantik mengisi jawatan pentadbiran negeri kerana mereka yang pernah ada rekod derhaka sebenarnya tidak layak sama sekali memegang jawatan Exco Kerajaan Negeri.
(Shahbudindotcom 12/12/2020)

0

0

votes
Article Rating
Kongsikan artikel ini